Бугун яшанг, эртага эмас » Sangzor.uz - Инновацион ахборот портали\nSangzor.uz » Блогерлар » Бугун яшанг, эртага эмас\n20 йилдан ортиқроқ вақт давомида Тбилисидаги кўп қаватли уйлардан бирининг 4-қаватида “Жигули” автомашинаси турар эди.\nБу “Жигули” ҳикояси жуда ҳам қизиқ бўлган. 1991-йилда Тбилиси шаҳрининг туманларидан бирида яшовчи фуқаро Резо Энукидзе ўзи учун янги ВАЗ 2106 машинасини сотиб олади. У бу машина учун бутун умр пул йиққан эди.\nБиринчи кечадаёқ мошина ўғрилари машинанинг ғилдираклари ва ойларини ечиб кетишади. Резо жуда ҳам жаҳли чиқиб кетади ва машинани ўзи яшайдиган уйнинг балконига кран ёрдамида олиб чиқиб қўяди.\n“Машина тинч, осойишта даврлар келгунча мана шу ерда туради” - деб Энукидзе ҳаммага жар солади.\nМашина Резо учун жуда қадрли эдики, у машинани ерга олиб тушиш учун ҳали ҳам яхши даврлар келмади деб ҳисоблар эди. У машинани балконда бўлса ҳам жуда яхши парвариш қилар эди, ҳар куни уни ювиб, артиб, тозалаб кейин ишга кетар эди.\n2018-йилда машина ерга олиб тушилди, лекин афсуски Резо Энукидзе энди йўқ эди. Унинг бутун умрлик орзуси машинани ерга олиб тушиб унда оиласи билан сайр қилиш эди.\nҲаёт сизга бир марта берилади, эртага ундай бўлиб қолса-чи, эртага бундай бўлиб қолса-чи деган хаёллар билан бугунги ҳаётинингизни ўтказиб юборманг. Ҳақиқий муваффақиятли инсонлар бугунги кун билан яшайди, эртанги куннинг ташвишларини эртанги кунга қўйиб беради.\nФайласуфлардан бири шундай деган экан:\nҲаёт бир кун, у ҳам бўлса бугун.


Тарк қилинган суннатлар: таомдан сўнг ҳамд айтиш\nBy Муҳаммад Ҳабибуллоҳ on 01/27/2016 МАҚОЛАЛАР ТАРК ҚИЛИНГАН СУННАТЛАР\nАнас ибн Молик розияллоҳу анҳу ривоят қилган ҳадисда Расулуллоҳ соллаллоҳу алайҳи ва саллам шундай дедилар: “Банда тановул қилган овқатига ёки ичган сувига ҳамд айтса, Аллоҳ ундан рози бўлади, бунда шубҳа йўқ” (Муслим ривояти, 2734-ҳадис).\nАбу Умома Боҳилий розияллоҳу анҳудан ривоят қилинишича, Расулуллоҳ соллаллоҳу алайҳи ва саллам олдиларидан дастурхон йиғиштирилса шундай дер эдилар:\nاَلْحَمْدُ لِلهِ كَثِيرًا طَيِّبًا مُبَارَكًا فِيهِ غَيْرَ مَكْفِيٍّ وَلَا مُوَدَّعٍ وَلَا مُسْتَغْنًى عَنْهُ رَبُّنا\n“Аллоҳга баракотли, холис ва беадад ҳамд бўлсин! У Зот берган неъматларни тақдирлаш имконсиздир. У зотдан умидимизни уза олмаймиз ва беҳожат ҳам бўла олмаймиз. У бизнинг Раббимиздир” (Бухорий ривояти, 5458-ҳадис).\nИнсон давомий ва узлуксиз келиб турган неъматларни вақт ўтиши билан одатий ҳол санаб, унинг неъмат эканини унута бошлайди ва бу неъмат учун шукр айтиши ғайри оддий ҳолдек бўлиб қолади. Масалан, кўзи кўриб тургани, нафас ола олгани ёки тўрт муччаси бут бўлгани учун Аллоҳ таолога ҳамд айтиб, шукр қиладиганлар жуда ҳам камчиликни ташкил қилади. Кунлик еб-ичадиган неъматларимиз ҳам худди шундай одатий ишларга айланиб қолмаслиги керак. Акс ҳолда, очлик ёки қаҳатчилик балосига гирифтор бўлишимиз турган гап. Аллоҳ таолонинг берган неъматига нонкўрлик қилганлар қандай азобга дучор бўлишганига бир назар солинг: “Аллоҳ бир шаҳарни мисол қилади: у тинч ва сокин шаҳар бўлиб, ризқ-рўзи ҳар томондан бекаму-кўст келиб турар эди. Улар Аллоҳнинг неъматларига нонкўрлик қилишди. Шунда Аллоҳ уларга бу қилмишлари сабабли очарчилик ва нотинчлик балосини таттирди” (Наҳл: 112).\nШу сабабдан Расулуллоҳ соллаллоҳу алайҳи ва саллам овқат есалар ҳам, сув ичсалар ҳам Аллоҳга ҳамд айтишни канда қилмас эдилар. Оила аъзолари ва яқинларидагилар эшитиб, ўрганишлари учун Расулуллоҳ соллаллоҳу алайҳи ва саллам бу дуони уларга эшиттириб айтардилар.\nАллоҳ таоло берган неъматларнинг, хусусан, таом ва сув неъматларининг шукрини адо қила олмасак-да, бу неъматларга ҳамд айтишни канда қилмайлик, доим юқоридаги зикрни айтиб юришни ўзимизга одат қилайлик ва яна бир “ўлиб” кетган суннатни “тирилтирайлик”.\nAvvalgi maqolaСавдо-сотиқ одоблари\nKeyingi maqola Туклардан тозаланишни қирқ кундан кечиктиришнинг ҳукми


Сабзи шарбати ўзининг ширин таъми билан бошқа сабзавотли шарбатлардан ажралиб туради. У витаминларга бой бўлиб, инсон организмини А дармондориси билан етарли миқдорда таъминлайди. Сабзи шарбатининг ноёб хусусиятларидан бири шундаки, у бир қанча касалликларни даволашда ёрдам беради. Булардан бири, атеросклероз, бўқоқ, миокард инфаркти, буйракда туз йиғилиши ва дерматит, экзема ва бошқа касалликларни даволашда кони фойда.\nШунингдек, иштаҳани очиб, иммунитетни мустаҳкамлайди, кўриш қобилиятини оширади, жигар, буйрак, бўқоқ ва тери касалликларида сабзи шарбати фойдалидир. Сабзи шарбати ёшлик эликсири деб ҳам номланади. Ҳафтада икки маротаба сабзи шарбати истеъмол қилиш, организмни инфекцияларга қарши ҳимоя кучини оширади, иштаҳани яхшилаб, кўриш қобилиятини маромига келтиради. Терини таранглаштириб, рангни тиниқлаштиради.\nТаркибида бир қанча микроэлементлар, бета-каротин, В гуруҳга мансуб витаминлар, флавоноид, ферментлар, минерал туз, калий, магний, цинка, йод, барий мавжуд. Шу билан бирга, сабзи таркибидаги А дармондориси организмни касалликларга қарши ҳимоя кучини оширади.\nСабзи шарбатини ёш болаларга бериш мумкинми? Шу каби саволлар ёш оналарни қизиқтириши табиий. Шифокорларнинг таъкидлашича, гўдак учун сабзи шарбати ниҳоятда фойдали бўлиб, боланинг суяк тизими ривожланишига ижобий таъсир қилар экан. Сабзи таркибидаги Д витамини бола суякларини ривожланишида муҳим ўрин эгаллайди.\nАгар фарзандингизга сабзи шарбатининг таъми ёқмаса, ундай ҳолда сабзи билан олма шарбатини аралаштириб беринг. Шунда таъм уйғунлиги фарзандингизга ёқиши шубҳасиз.


15-05-2019, 15:14 1 077\nТошкент шаҳри билан водий вилоятларини боғловчи йўл А373 “Тошкент – Ўш” автомобиль йўлининг Тошкент вилояти ҳудуди орқали ўтувчи йўлдан бир кунда қарийб 30 мингдан ортиқ автомобиль ҳаракатланади.\nУларнинг белгиланган тезликни меъёридан оширмаслигини назорат қилиш мақсадида йўлларда фоторадарлар ишлаб турибди. Тошкент вилоятида ҳудудига қарашли йўлларда жойлашган фоторадарлар ўтган 3 кунда 1652 та қоидабузарликни қайд этди. Бу қоидабузарликлар бўйича чиқарилган қарор “Ўзбекистон почтаси” орқали ўз эгаларига юборилмоқда.\nАгар қоидабузар ҳайдовчиларни вилоятлар кесимида таҳлил қилсак, Андижон вилояти 242 та, Фарғона вилояти 487 та, Наманган вилояти 332 та, Тошкент вилояти 343 та ва бошқа ҳудудлардан 248 тани ташкил этди. Бундан кўриниб турибдики водийлик ҳайдовчилар қоидабузарлар рўйхатида етакчилик қилмоқда. Улар йўл ҳаракати қоидаларини бузиш билан бирга, ўз ҳамёнига ҳам зарар етказмоқда.\nШунингдек Тошкент вилояти ИИБ ЙҲХБ матбуот гуруҳи инспектори Рустам Асқаров Тошкент вилояти ЙҲХ бошқармаси вилоят ҳудудида фоторадарлар мунтазам фаолият олиб бораётгани ҳақида огоҳлантирди.\nАлимов 17 май 2019 04:27\nЙПХ дагилар фоторадарлардан тушаетган жарималарни куриб Тошкентдан Андижонга етаборгунингча йул куйи радар урнатидатилгар, афсуски икки томони одам йук дала дашт йулларга хам фоторадарлар урнатилган. Бу фоторадарлар дашт жойларда нима кераги бор ундан кура мактаб богча ва одам гавжуп булган худудларга урнатилиши керак аслида. олдига урнатиш керак эмасми? Йуловчи хамда хайдовчиларни хавфсизлигини таьмаинлаш куйилиши керак болган радарлар аслида у учун куйилмаган сабаби мактаб, богча олдида учун куйилиши керак аслида лекин бирок улар купрок бизни зараримизга\nmaruf 17 май 2019 03:36\nводийликлар давлатимизни хазинасини тўлдиришда фаол қатнашиб, ватанпарвар эканлигини исбот этишяпти\nSanjarbek Mirzo 16 май 2019 12:23\nYuqoridagi fuqaroning gaplariga qo'shilgan holda qo'shimcha qilmoqchiman. Haqiqatdan ham statsionar radarlar qo'yilgan yo'l qaysi hududga tegishli ekaniga qarab o'sha hududni haydovchilari harakatlanadi. Toshkent shahridagi 115 ta chorrahalardagi kameralarn 2017 yilning 15 martidan boshlab ishga tushgan va qoodabuzarliklar aniqlanib pochta orqali jarimalar habari berilmoqda. Xo'sh Toshkent shahridagi kameralarni ko'tarsak qayerlik haydovchilar eng ko'p qoida buzgan ekan.\nHurmatli sayt hodimlari sarlavhami va maqolani e'tiborli bo'lib va aniq ma'lumotlar asosida tarqatishinglarni Vodiy aholisi nomidan iltimos qilgan bo'lardim\nАкмал 16 май 2019 08:49\nВодийни пойтахт билан боғлайдиган асосий йўл бўлганлиги учун бу йўлларда асосан водийликлар харакатланади ва ўз навбатида фоторадарга ҳам энг кўп улар тушади. Масалан, Маълум бир худуддаги фоторадарларни статистикасини обчиқиб, бутун Республика (нафақат Республика) миқёсида ўқиладиган сайтда "фалон жойликлар қоидани кўп бузмоқда" дейиш нотўғри. (Кимдир сарлавхани ўзини ўқийди). Масалан Нукусдаги фоторадарларни ўрганиб, "Йўл ҳаракати қоидаларини энг кўп Қорақалпоқлар бузмоқда" дегандек гап бўляпти.\nЎзи умуман қоидабузарни қайси худудга тегишлилигини нима аҳамияти бор? Агар бу шунчалик мухим бўлса, Республикадаги жами фоторадарлардаги қоидабузарликларни умумлаштириб, ўша худуддаги дейлик хар 1000 та автомобилга нечта қоидабузарлик тўғри келишини хисобланг.\nТушунаман, сарлавха эътиборни жалб қиладиган бўлиши керак. Лекин бундай провакацион йўл билан эмас. Холис бўлинглар.\nСайтдан профессионал жавоб кутамиз.\nЎзбекистон янгиликлари » Жамият » Йўл ҳаракати қоидаларини энг кўп водийликлар бузмоқда


Дард ва даво (38): Гуноҳнинг заҳри (06)\nBy IxlosOrg on 07/17/2019 ДАРД ВА ДАВО МАҚОЛАЛАР\nҲасан Басрий ривоят қилган мурсал ҳадисда айтилишича, Аллоҳ бир қавмга яхшиликни ирода қилса, бошқарувни ҳалимларининг, ўлжаларини (ғазналарини) сахийларининг қўлига топшириб қўяди. Агар бир қавмга ёмонликни ирода қилса, бошқарувни эсипастларининг, ўлжаларини (ғазналарини) бахилларининг қўлига топшириб қўяди.\nИмом Аҳмад ва бошқалар Қатода раҳимаҳуллоҳдан нақл қилган ривоятда Мусо алайҳиссалом бундай дейди: “Эй Раббим, Сен осмондасан, биз эса ерда. Сени бизга ғазабинг келгани ёки биздан рози бўлганингни қандай биламиз, аломати нима?”. “Агар устингизга яхшиларингизни бошлиқ қилиб қўйсам, бу Менинг сизлардан розилигим аломати. Агар устингизга ёмонларингизни бошлиқ қилиб қўйсам, бу Менинг сизлардан ғазабланганим аломати”, деб жавоб берган экан Аллоҳ таоло .\nИбн Абу Дунё раҳимаҳуллоҳ Фузайл ибн Иёздан зикр қилишича, Аллоҳ таоло пайғамбарлардан бирига қуйидагича ваҳий қилган экан: “Агар Мени танийдиган бандам Менга осийлик қилса, устига Мени танимайдиган бандамни бошлиқ этиб қўяман”.\nИбн Абу Дунё раҳимаҳуллоҳ Ибн Умар разияллоҳу анҳумодан ривоят қилган ҳадисда Расулуллоҳ саллаллоҳу алайҳи ва саллам айтадилар: “Жоним қўлида бўлган Зотга қасамки, Аллоҳ таоло то ёлғончи амирларни, фожир вазирларни, хоин ёрдамчиларни, золим оқсоқолларни, сиймолари роҳибларникидек, қалблари эса ўлимтикдан ҳам бадбўй, истак хоҳишлари турли-туман бўлган фосиқ қориларни юбормагунича қиёмат қойим бўлмайди. Аллоҳ уларга тўзонли зимистон тундек қоп-қора фитна юборадики, ундан эсанкираб қолишади. Муҳаммаднинг жони қўлида бўлган Зотга қасамки, ҳали Ислом таълимотлари бирма-бир йўқолиб кетади. Ҳатто “Аллоҳ, Аллоҳ”, дейдиган қолмайди. Ё яхшиликка буюриб, ёмонликдан қайтарасизлар, ё Аллоҳ устингизга ёмонларингизни бошлиқ этиб қўяди. Оқибатда улар сизларни қаттиқ азобларга гирифтор қиладилар. Шунда яхшиларингиз дуо қила бошлайди. Лекин дуолари ижобат этилмайди. Ё яхшиликка буюриб, ёмонликдан қайтарасизлар, ё Аллоҳ устингизга кичикларингизга раҳм қилмайдиган ва катталарингизни эҳтиром қилмайдиган душман юборади”.\nИмом Табаронийнинг “Ал-мўъжам” китобида ва бошқа ҳадис тўпламларида Саид ибн Жубайр раҳимаҳуллоҳ Ибн Аббос разияллоҳу анҳумодан ривоят қилган ҳадисда Расулуллоҳ саллаллоҳу алайҳи ва саллам айтадилар: “Қай қавм ўлчов ва тарозидан уриб қолса, Аллоҳ азза ва жалла уларга ёмғир ёғдирмай қўяди. Қай қавм орасида зино авж олса, ўлим сони ортади. Қай қавм орасида рибо урчиса, эсдан оғиш (жиннилик) кенг тарқалади. Қай қавм орасида қотиллик – бир-бирларини ўлдириш – кўпайса, устларига душманлари ҳукмрон этилади. Қай қавм ичида Лут қавми амали ёйилса, ерютишлар содир бўлади. Қай қавм яхшиликка буюришни ва ёмонликдан қайтаришни тарк қилса, қилган яхши амаллари Аллоҳ ҳузурига кўтарилмайди (қабул қилинмайди) ва дуолари ижобат этилмайди”.\nМазкур ҳадисни Ибн Абу Дунё ҳам ривоят қилган.\nАҳмад “Муснад”да ва бошқалар ривоят қилган ҳадисда Ойша разияллоҳу анҳо айтади: «Расулуллоҳ саллаллоҳу алайҳи ва саллам олдимга ҳансираган ҳолда кириб келдилар. Юзларидан у зот бир ишдан қаттиқ ҳаяжонланганларини билдим. Бир оғиз ҳам гапирмадилар. Таҳорат олиб, масжидга чиқдилар. Хона деворига яқин бориб, у зотни кузатдим. Минбарга кўтарилдилар, Аллоҳга ҳамду сано айтиб, сўнг: “Эй одамлар, Аллоҳ азза ва жалла сизларга бундай демоқда: “Менга дуо қилганингизда уни ижобатсиз қолдирмасин, нусрат (мадад) сўраганингизда нусратини дариғ тутмасин, бирон эҳтиёжингизни сўраганингизда бермай қўймасин десангиз, яхшиликка буюринглар ва ёмонликдан қайтаринглар”, дедилар».\nЗоҳид Умарий айтади: “Аллоҳнинг қаҳрини келтирадиган ишни кўрганингда, сенга зарар ҳам, фойда ҳам беришга кучи етмайдиган оддий бандадан қўрқиб, индамай ўтиб кетишинг, яхшиликка буюриб, ёмонликдан қайтармаслигинг ўзингдан ғафлатда бўлишинг (ғофиллигинг) ва Аллоҳдан юз ўгирганинг аломатидир”.\nБошқа ўринда шундай дейди: “Ким одамлардан қўрқиб, амри маъруф ва наҳий мункарни (яхшиликка буюриш ва ёмонликдан қайтаришни) тарк қилса, унга ҳеч ким бўйсунмай қўяди. Ҳатто ўз фарзанди ёки қулини бир ишга буюрса, сўзини икки қиладиган бўлади”.\nИмом Аҳмад “Муснад”да ривоят қилишича, Абу Бакр Сиддиқ разияллоҳу анҳу бундай деган экан: «Эй инсонлар, сизлар қуйидаги оятни ўқиб, уни бошқача талқин қиласизлар: “Эй мўминлар, ўзингизни билингиз! Модомики, ҳақ йўлни тутган экансиз, адашган кимсалар сизларга зарар етказа олмас”. Мен Расулуллоҳ саллаллоҳу алайҳи ва салламнинг: “Одамлар золимни (зулм қилаётганини) кўриб, унинг қўлини тийиб қўймасалар, – бир ривоятда мункар ишни кўриб уни ўзгартирмасалар (қайтармасалар) – Аллоҳ таоло уларнинг барчасига умумий балони юбориши эҳтимоли катта”, деганларини эшитганман».\n Ибн Абу Дунё, “Ал-уқубот”, 31.\n Аҳмад, “Зуҳд”, 1582 (Ўғли Абдуллоҳ қўшган ривоятлардан); Ибн Абу Дунё, “Ал-уқубот”, 32; Абу Нуайм, “Ал-ҳиля”, 6\_290; Ибн Асокир, “Тарихи Димашқ”, 61\_145.\n Собиқ манба, 34.\n Мазкур (яъни Саид ибн Жубайр орқали нақл қилган) кўринишда Табароний ривоят қилганини учратмадик. Табароний “Ал-мўъжам ал-кабир”да (10\_45) Товус орқали ривоят қилган.\n Ибн Абу Дунё, “Ал-уқубот”, 35.\n Аҳмад, “Муснад”, 6\_159 (25255); Ибн Можа, 4004; Исҳоқ ибн Роҳавайҳ, “Муснад”, 864; Ибн Абу Дунё, “Ал-уқубот”, 36; Ибн Ҳиббон, 290 ва бошқалар ривоят қилишган.\n Ибн Абу Дунё, “Ал-уқубот”, 38; Абу Нуайм, “Ал-ҳиля”, 8\_248; Мақдисий, “Ал-амру бил-маъруф”, 49.\n Аҳмад, “Муснад”, 1\_2 (16); Абу Довуд, 4338; Термизий, 2168; Ибн Можа, 4005; Ибн Ҳиббон, 304.\nAvvalgi maqolaҲаром амаллар: Ёлғондан туш кўрдим дейиш\nKeyingi maqola Аллоҳ суйган бандалар: Лағв-беҳуда ишлардан юз ўгириш (4)


Ўзбекистонда миллий почта тизими ислоҳ қилинади\nШу йил якунигача миллий онлайн савдо майдончасини жорий этиш бўйича топшириқ берилди. Бу тизим орқали тадбиркорлар ишлаб чиқарган маҳсулотини республика бўйича савдога чиқаради, миллий оператор уларни манзилига етказиб беради\nТОШКЕНТ, 6 окт — Sputnik. Президент Шавкат Мирзиёев миллий почта тизимини ислоҳ қилиш масалалари бўйича йиғилиш ўтказди.\n“Ўзбекистон почтаси” АЖ тизимида мамлакатнинг барча ҳудудларини қамраб олган 2 мингдан зиёд бўлинма, 7 минг нафар ходим бор.\nЛекин йиллар давомида эътибор берилмагани оқибатида почта хизматининг ўрни пасайиб кетди. Хусусан, сўнгги ўн беш йилда 1 минг 300 та почта бўлинмаси ёпилган. Ўтган йили хориждан келган 6 минг тонна жўнатмаларнинг атиги 10 фоизи, курьерлик хизматларининг 30 фоизи миллий почта ҳиссасига тўғри келган.\nШу боис жойлардаги аҳвол ўрганилиб, Осиё тараққиёт банки экспертлари иштирокида почта тизимини ислоҳ қилиш бўйича таклифлар тайёрланди. Давлат раҳбари соҳани ривожлантириш учун почта тизимини даромад келтирадиган соҳага айлантириш зарурлигини таъкидлади. Хусусий операторлар билан ҳамкорликни йўлга қўйиш, қўшимча хизматларни тақдим этиш орқали почта бўлимлари даромадини ошириш мумкинлиги айтилди.\n“Почта соҳасидаги энг асосий вазифа одамларнинг оғирини енгил, узоғини яқин қилишдир”, – деди президент.\n"Тезкор почта" хизмати бутун Ўзбекистон бўйича ишга тушди


Тиловат саждаси - Hidoyat.uz\nАсосий саҳифа Мақолалар Тиловат саждаси\nЧоп этилди Mart 24, 2020 Тиловат саждаси da fikr bildirishni o'chirish\nСабаби, ҳукми ва вақти\nСажда оятини ўқиш ёки эшитиш билан тиловат саждаси вожиб бўлади. Шу саҳиҳдир.\nНамоз ўқиётгандан бошқа пайтда сажда ояти ўқилса, шу заҳоти сажда қилиш лозим бўлмайди. Аммо сажда қилишни кечиктириш танзиҳан макруҳ бўлади. Араб тилидан бошқа тилда сажда оятини ўқиган кишига ҳам тиловат саждаси лозимдир. Саҳиҳ ривоятда сажда оятидан бир ҳарфни ундан олдинги ё кейинги калима билан ўқиш (талаффуз қилиш) ҳам сажда оятини ўқиш ҳисобланади (ва тиловат саждаси вожиб бўлади).\nСажда оятлари ўн тўрттадир:\nАъроф сурасида 206-оят; Раъд сурасида 15-оят; Наҳл сурасида 49-оят; Исро сурасида 107-оят; Марям сурасида 58-оят; Ҳаж сурасида 18-оят; Фурқон сурасида 60-оят; Намл сурасида 24-оят; Сажда сурасида 16-оят; Сод сурасида 24-оят; Фуссилат сурасида 37-оят; Нажм сурасида 62-оят; Иншиқоқ сурасида 21-оят; Алақ сурасида 19-оят.\nТиловат саждаси кимларга вожиб бўлади ва кимларга вожиб бўлмайди?\nСажда оятини эшитган кишига эшитишни қасд қилмаган бўлса-да, тиловат саждаси вожиб бўлади. Аммо сажда оятини эшитган ҳайз ва нифосдаги аёлларга тиловат саждаси вожиб бўлмайди.\nИмомга иқтидо қилган киши беҳосдан сажда оятини ўқиса ва уни имом ва бошқа иқтидо қилган кишилар эшитса, имомга ҳам, жамоатга ҳам тиловат саждаси вожиб бўлмайди. Лекин имом ва жамоат сажда оятини намоз ўқимаётган кишидан эшитишса, намоздан сўнг сажда қилишлари лозим бўлади. Агар улар (намоз ўқимаётган кишидан сажда оятини эшитганлари учун) намозда тиловат саждасини қилишса, тиловат саждаси ўрнига ўтмайди, намозлари ҳам бузилмайди.\nМўътамад қавлга биноан араб тилидан бошқа тилда ўқилаётган сажда оятини эшитган киши унинг маъносини тушунса, сажда қилиши вожиб бўлади. Шунингдек, ухлаётган кишидан ё мажнундан сажда ояти эшитган кишига ҳам тиловат саждаси вожиб бўлади.\nТўтиқуш ва акс-садодан сажда оятини эшитган кишига тиловат саждаси вожиб бўлмайди.\nСажда ояти намозда ўқилганда\nСажда ояти намозда ўқилса, шу заҳоти руку ё бир марта сажда қилиш билан тиловат саждаси адо этилади. Киши намозда сажда оятини ўқиганидан сўнг икки оятдан кўп оят ўқимасдан тиловат саждасини адо этиш ниятида намознинг рукусини қилса ё тиловат саждасини адо этишни ният қилмасдан намознинг саждасини қилса, тиловат саждаси ўрнига ўтади.\nКиши имомдан сажда оятини эшитгач, унга иқтидо қилмаса ё имом сажда оятини ўқиган ракатидан бошқа ракатда унга иқтидо қилса, зоҳир ривоятда, намоздан сўнг тиловат саждаси қилиши лозим бўлади.\nИмомдан сажда оятини эшитган киши имом тиловат саждасини қилмасидан унга иқтидо қилса, имом билан тиловат саждасини қилади. Имомдан тиловат саждасини эшитган киши унга тиловат саждасини қилгани ракатда, тиловат саждасини қилганидан сўнг иқтидо қилса, ҳукман тиловат саждасига қўшилган бўлади. Шунинг учун кейин тиловат саждаси қилмайди.\nНамозда лозим бўлган тиловат саждаси намозда адо этилмаса, намоздан кейин адо этилмайди. Киши бир сажда ояти ўқиб (ёки эшитиб) сажда қилгач, айни жойда намоз ўқиса ва унда яна ўша сажда оятни тиловат қилса, (намозда яна) тиловат саждасини қилиши вожиб бўлади. Агар киши сажда оятини ўқиганидан сўнг тиловат саждасини қилмай, уни яна намозда ўқиса ва (намозда) тиловат саждасини қилса, зоҳир ривоятда, кифоя бўлади.\nБир жойда бир сажда оятини икки ёки ундан кўп марта ўқиган кишига битта тиловат саждаси вожиб бўлади.\nБир неча жойда бир сажда оятини ўқиган кишига битта тиловат саждаси қилиш кифоя бўлмайди. У бир сажда оятини нечта жойда ўқиган бўлса, шунча тиловат саждаси қилиши лозим.\nСаҳро ва йўлларда турган ердан уч қадам юриш билан; дарахтда бир шохдан бошқа шохга ўтиш билан; анҳор ёки каттароқ ҳовузда бир ердан бошқа ерга сузиш билан жой ўзгарган ҳисобланади.\nКичик хонанинг ёки катта масжиднинг бир бурчагидан бошқа бир бурчагига ўтиш билан; намозда кеманинг юриши билан; намозда сажда оятини бир ракатда ўқигач, яна уни бир ёки икки ракатда ўқиш билан; бир қултум сув ичиш, бир-икки луқма таом ейиш ёки саҳрода икки қадам юриш билан; ўтирган жойда бир нарсага суяниш; турган жойда ўтириш ёки ўрнидан туриш билан; устида намоз ўқиётган ҳайвоннинг юриши билан жой ўзгармайди.\nСажда оятини ўқиётган кишининг жойи ўзгармаган ҳолда уни эшитаётган кишининг жойи қанча ўзгарса, эшитаётган киши шунча тиловат саждаси қилиши лозим бўлади.\nБир сажда оятини бир жойда кўп марта эшитган кишига фақат битта тиловат саждаси вожиб бўлади. Бир сурани ўқиб, ундаги сажда оятини ўқимаслик макруҳдир. Тиловат саждасини қилишга тайёр бўлмаганлар олдида сажда оятини ичда ўқиш мустаҳабдир. Сажда оятини ўтириб ўқиган киши туриб, тиловат саждасини қилиши мустаҳабдир.\nТиловат саждаси таҳорат билан пок уст-бош ва пок жойда қиблага юзланган ҳолда адо этилади.\nТиловат саждасини қилиш тартиби бундай:\nҚиблага юзланган ҳолда туриб тиловат саждасига ният қилиб, қўлни кўтармай, такбир айтиб (“Аллоҳу акбар” деб), бир бор сажда қилинади ва унда уч марта “Субҳана роббиййал аъла” дейилади, сўнг яна бир марта такбир айтиб турилади ва ўтириб дуо қилинади.\nМуҳаммад Шариф ЖУМАН тайёрлади.\n“Ҳидоят” журналининг 2020 йил, 2-сонидан\nИкки минг йигирма, мартнинг ўн беши


Тарихда илк марта аёл киши Iran Air’га раҳбар бўлди\n17:50 / 13.07.2017\nЭроннинг Iran Air авиакомпаниясига Фарзона Шарофбофий бош директор этиб тайинланган. Бу лавозимда у олдинги раҳбар Фарҳод Парваришнинг ўрнини эгаллаган, деб ёзади Tehran Times газетаси .\nБунгача Шарофбофий компаниянинг тадқиқот департаменти бош директори лавозимида ишлаган. Шундай қилиб, у Эрон авиакомпаниясини бошқарган тарихдаги илк аёл раҳбар бўлди.\nБундан ташқари, Шарофбофий Эрондаги аэрокосмик технологиялар соҳасида докторлик илмий унвонини қўлга киритган илк аёл ҳам ҳисобланади. Унинг қўл остида авиацияга оид бир неча лойиҳалар ва ўқув курслари ишга туширилган.\nIran Air даги лавозимини тарк этаётган Фарҳод Парвариш энди Монреаль (Канада)да жойлашган Халқаро фуқаролик авиацияси ташкилоти (ICAO) да Эроннинг вакили бўлиб ишлайди.\nIran Air — Эрондаги энг йирик авиаташувчи ҳисобланади. Компаниянинг бош қароргоҳи Теҳронда жойлашган ва у мамлакат ичига ва хорижга парвозларни уюштиради. 2017 йил бошига Iran Air Европа ва Осиёнинг 56 шаҳрига парвозлар ташкиллаштирган.\nIran Air Фарзона Шарофбофий


Излаш - Tag - tohir\nBrand: Бошқа нашриётлар китоблари Код: 550\n«Одамийлик мулки»«Одамийлик мулки» рисоласи нашр этилгандан кейин ҳам муаллиф бу мавзудаги ижодий ишларни тўхтатмади. Асарни оятларга айтилган тафсирлар, шарафли ҳадислар ва улуғларнинг ҳикматлари билан янада бойитишга доир изланишлар давом этяпти. Қўлингиздаги мазкур китоб шу ишларнинг меваси ўларо..\nBrand: Бошқа нашриётлар китоблари Код: 2330\n«Марҳум учун ёпилган нон»\n«Марҳум учун ёпилган нон»Асл ижодкорнинг тасаввури, тафаккури, ақл-закоси фақатгина реалистик асарлар билангина чекланиб қолмайди. У ҳамиша бесарҳад кенгликларда кезинади, оқибатда ҳаёлий асарлар яратади. Уларнинг замирида ҳам аччиқ ҳақиқатлар ётади. Тоҳир Маликнинг шу руҳдаги ҳикояларида ҳам ҳаётни..


Норвегия Ироққа 15 млн доллар миқдорида инсонпарварлик ёрдами кўрсатади\n09:45 / 03.06.2015\nНорвегия Ироққа 120 млн крона (15,3 млн доллар) миқдорида инсонпарварлик ёрдами кўрсатади. Бу ҳақда Норвегия ташқи ишлар вазири Бёрге Бренде 2 июнь куни Парижда бўлиб ўтган "ИШИД"га қарши кураш коалицияси йиғилишида маълум қилган.\nВазир БМТ вакилларининг агар яқин орада молиявий кўмак берилмаса, Ироқдаги гуманитар дастурнинг қарийб ярмини тўхтатиши ҳақидаги хабарини эслатиб ўтди.\nМамлакатда вазият оғирлашаётган бўлиб, ички кўчишлар сони террорчилар фаолияти туфайли кучаймоқда.\n“Ироқнинг кўплаб туманларида вазият оғирлашган. БМТга қўшимча молиявий кўмак кўрсатилмаса июндан Ироққа озиқ-овқат етказиб беришда муаммолар туғилади. Шунинг учун Норвегия БМТ чақириғига жавоб сифатида 120 млн крона ажратишга тайёр”, - дейди вазир.


Қишлоқ хўжалиги вазири БМТ тузилмаларидан бирининг раиси этиб сайланди - UzNews.uz\nҚишлоқ хўжалиги вазири БМТ тузилмаларидан бирининг раиси этиб сайланди\nЖамшид Ходжаев 2 йил давомида ФАОнинг юқори бошқарув органи фаолиятига раҳбарлик қилади.\nЎзбекистон Қишлоқ хўжалиги вазири Жамшид Ходжаев 2022 йилгача ФАОнинг юқори бошқарув органи ҳисобланадиган минтақавий Конференцияга раис этиб сайланди. Бу ҳақда жорий йилнинг 2-4 ноябрь кунлари ташкил этилган БМТ Озиқ-овқат ва қишлоқ хўжалиги ташкилоти - ФАО Минтақавий конференциясининг Европа учун 32-сессиясида маълум қилинди.\nХоджаев 2 йил давомида, кейинги Конференция чақирилгунга қадар Конференция фаолиятига раҳбарлик қилади.\nҚайд этилишича, Ўзбекистон томони фаолият доирасида амалга ошириладиган лойиҳаларни бошқариб, мувофиқлаштириб, ҳал қилувчи таклифларни киритади. Конференция раиси минтақавий Конференциянинг 2020-2023 йилларга мўлжалланган иш режасини амалга оширишга кўмаклашади. Минтақада ФАО фаолияти билан боғлиқ ҳар қандай норасмий консультациялар, ташаббуслар ва дастурлар Конференция раиси билан ҳамкорликда амалга оширилади.\nЎзбекистон мезбонлигида ташкил этилаётган мазкур нуфузли виртуал йиғилишда Европа ва Марказий Осиёнинг ФАОга аъзо 53 та давлатлари, Еврокомиссия делегатлари, шунингдек халқаро ташкилотлар вакилларининг 400 га яқин вакиллари иштирок этди.\nШунингдек, тадбирда йиғилганлар мулоқотни мустаҳкамлаш зарурати, шунингдек кучайган пандемия шароитларида мамлакатлар ўртасидаги қатъий ва эгилувчан ҳамкорлик алоқаларига алоҳида эътибор қаратишди.


«Солиқ ва божхона хабарлари» газетасининг 2017 йил 28 март 13-сони - Gazeta.Norma.uz\n«Солиқ ва божхона хабарлари», №13, 2017й. 28 март\nДавлат органларига мурожаат қилиш энди янада қулай\n«Халқ билан мулоқот ва инсон манфаатлари йили» Давлат дастури доирасида Ахборот технологиялари ва коммуникацияларини ривожлантириш вазирлиги ҳамда «Электрон ҳукумат» тизимини ривожлантириш маркази билан ҳамкорликда Uzmobile миллий оператори абонентларига интернет тармоғида Ўзбекистон Республикаси ¬Президентининг виртуал қабулхонаси (pm.gov.uz), Ягона интерактив давлат хизматлари портали (my.gov.uz), Ўзбекистон Республикасининг ҳукумат портали (gov.uz), шунингдек, давлат органларининг сайтларидан бепул фойдаланиш имконияти яратилди.\nМоддий рағбатлантиришда бехато солиқ тўлаш\nЯқинда «Жавоб берамиз» маълумотнома хизматига бухгалтер З.Б. қўнғироқ қилиб, экспертга савол берди: «Ходимларимизга мукофотни ҳеч қандай солиқ ушлаб қолинмайдиган қилиб қай йўсинда тўлашим мумкин?..» Хўжалик юритувчи субъектларнинг солиқларни ортиқча тўлашни хоҳламасликларини тушуниш мумкин. Бироқ буни тўғри, қонунчилик нормалари асосида амалга ошириш лозим. Рағбатлантирувчи тўловларга солиқ солишда юзага келувчи саволлар ечимини топишда бухгалтерларга кўмак беришни кўзлаб, «Norma Online» экспертлари улар учун ўзига хос «шпаргалка» тайёрладилар.\nТерминал бўйича нарх оширилганда – суд орқали молиявий санкция\nДавлат солиқ қўмитаси Президентнинг «Пул муомаласини янада такомиллаштириш ва банк пластик карточкаларидан фойдаланган ҳолда ҳисоб-китобларни ривожлантириш чора-тадбирлари тўғрисида»ги қарорини (15.02.2017 йилдаги ПҚ-2777-сон) амалга ошириш учун қонун ҳужжатларига тузатишлар лойиҳаларини тайёрлади. Айни пайтда улар ҚҲТБТ порталида муҳокама учун очиқ.\nИшловчи пенсионердан ЖШДС\nПенсионер фуқаролик-ҳуқуқий тусдаги шартномаларга кўра 2 та ташкилотда ишлайди. Даромади ёшга доир пенсиянинг энг кам миқдоридан ошмайди, шу сабабли унга пенсия тўлиқ тўланади. Иккала ташкилотда ЖШДС шкала бўйича ушланади. Солиқ органларига 2016 йилги даромадлари тўғрисида декларация топшираётганда бухгалтерия ЖШДСни энг юқори ставкада ушлаб қолиши кераклигини айтганлар. Агар жами даромади энг кам пенсия миқдоридан ошмаса, фуқаролик-ҳуқуқий тусдаги шартномалар бўйича 2 та ташкилотда ишловчи пенсионердан ЖШДС қандай ушлаб қолинади? Ташкилотлар ЖШДСни энг юқори ставкада ушлаб қолишлари шартми?\nВоситачиликдан даромадлар ҳисоби\nА корхонаси (комитент) Б корхонаси (воситачи) билан воситачилик шартномасини тузди. Ушбу шартномага кўра Б корхонаси А корхонаси учун хориждан хом ашё сотиб олиши керак. Божхона харажатларининг барчасини комитент тўлайди. Воситачилик шартномасида сотиб олинадиган хом ашёнинг аниқ нархи сўмда кўрсатилган. Комитент воситачилик шартномаси суммасининг 100%ини воситачига тўлайди. Айтайлик, комитент воситачига 1 кг учун 1 000 сўмдан хом ашё сотиб олиш кўрсатмасини берадиган вазият юзага келади. Воситачи комитент учун хом ашё ҳақини хорижий етказиб берувчига валютада тўлайди, бироқ МБ курси бўйича қайта ҳисоб-китоб қилганда у хом ашёни 1 кг учун 500 сўмдан сотиб олган бўлиб чиқади. Бунда комитент ушбу далил юзасидан эътироз билдирмайди ва хом ашёни 1 кг учун 1 000 сўмдан қабул қилади ва воситачилик ҳақини тўлайди. 1. Ушбу вазиятда воситачи ва комитентда қандай оқибатлар юзага келиши мумкин? 2. Сотиб олинаётган хом ашёнинг келишилган ва ҳақиқатдаги нархи ўртасидаги фарқдан воситачи охир-оқибатда оладиган даромадни бухгалтерия ҳисобида қандай акс эттириш керак?\n2017 йилнинг март ойи учун\nБожхона омбори эгалари учун лицензия талаблари аниқлаштирилмоқда\nҚҲТБТ порталида Вазирлар Маҳкамасининг «Божхона омбори, эркин омбор ва бож олинмайдиган савдо дўкони фаолиятини лицензиялаш тўғрисидаги низомларни тасдиқлаш ҳақида»ги қарорига (20.11.2003 йилдаги 523-сон) тузатишлар лойиҳаси муҳокама қилинмоқда.\nКоррупциянинг олдини олиш – долзарб вазифа\nРеспубликамизда жорий йил бошидан амалга киритилган «Коррупцияга қарши курашиш тўғрисида»ги Қонунда (3.01.2017 йилдаги ЎРҚ-419-сон) коррупцияга шахснинг ўз мансаб ёки хизмат мавқеидан шахсий манфаатларини ёхуд ўзга шахсларнинг манфаатларини кўзлаб моддий ёки номоддий наф олиш мақсадида қонунга хилоф равишда фойдаланиши, худди шунингдек бундай нафни қонунга хилоф равишда тақдим этиши деб таъриф берилади.\nКорхонамиз – АГТҚС. Солиқ инспектори нақд тушум келиб тушишини мониторинг қилиш мақсадида кассамизга вақти-вақти билан келиб туради. Кўпгина ҳужжатлар: фармонлар, қарорлар, низомлар ва бошқалар билан танишиб чиқиб, мониторинг каби солиқ назорати турини топа олмадик. 1. Солиқчилар нақд тушум келиб тушишини мониторинг қилишга ҳақлими? 2. Агар ҳақли бўлсалар, қайси ҳужжатлардан уни ўтказиш тартиби билан танишиб чиқиш мумкин?\nСолиқ мажбуриятларини виждонан бажараётган тадбиркорлик субъектларининг молия-хўжалик фаолиятини текширишга мораторий амал қиладими?\nСолиқ органлари назорат харидини амалга оширадилар\nДавлат солиқ қўмитаси Давлат солиқ хизмати органлари томонидан тадбиркорлик субъектларида нақд пул маблағлари ёки пластик карточкалар бўйича тўлов шаклига қараб нархларни сунъий равишда ошириш ёки пасайтириш, назорат-касса машиналарини, ҳисоб-китоб терминалларини ишлатиш, шунингдек ўрнатилган тартибда талон ва чеклар бериш, нақд тушумни ўз вақтида ва тўла ҳажмда инкассация қилиш масалалари юзасидан текширувлар ўтказиш тартиби тўғрисидаги низом лойиҳасини ишлаб чиқди (ҳужжат Савдо-саноат палатасининг chamber.uz сайтида эълон қилинган).


Умид Аҳмаджонов ҳудудий футбол ассоциациялари вице-президентлари ва футбол академиялари директорлари иштирокида йиғилиш ўтказди — Ўзбекистон футбол ассоциацияси расмий сайти.\nБугун Ўзбекистон футбол ассоциациясида ҳудудий футбол ассоциациялари вице-президентлари ва футбол академиялари директорлари иштирокида йиғилиш бўлиб ўтди. Йиғилишни ЎФА Биринчи вице-президенти Умид Аҳмаджонов олиб борди.\nЙиғилишда ҳудудий болалар-ўсмирлар футбол академиялари фаолияти танқидий кўриб чиқилди.\nБиринчи навбатда футбол академияларининг инфратузилмасини яхшилаш, сифатли майдонлар барпо қилиш, академия тарбияланувчиларига барча шарт-шароитларни муҳайё қилиш масалалари муҳокама қилинди.\nУмид Аҳмаджонов мамлакатда футболни ривожлантиришда академияларнинг аҳамияти юқори эканини таъкидлар экан, академияларнинг асосини мустаҳкам қилиб шакллантирилиш асосий вазифалардан бири эканини айтиб ўтди.\nБу борада футболи ривожланган хориж академиялари тажрибасидан фаол равишда фойдаланиш зарурлиги ҳам таъкидланди. Жумладан, Қатар миллий терма жамоасининг сўнгги Осиё Кубогидаги муваффақиятида бу мамлакатда фаолият юритаётган "Aspire" академияси, у ерда ишлаётган хорижий мутахассисларнинг ўрни катта экани қайд этиб ўтилди. Шундан келиб чиқиб, юртимиздаги ҳудудий болалар-ўсмирлар футбол академиялари директорлари ва мураббийларини малака ошириш ва тажриба ўрганиш учун футболи ривожланган Испания, Италия, Голландия каби мамлакатлар академияларига сафарга юбориш бўйича ҳам топшириқлар берилди.\nШунингдек, ҳудудий болалар-ўсмирлар футбол академияларидаги бўш иш ўринларини малакали мутахассислар билан тўлдириш, юқори савияли мураббийларни бу ерга жалб қилиш масалалари ҳам кўриб чиқилди.


Усмон ибн Саъид Аррозий айтади: ишончли дўстларимдан эшитганманки улар айтардилар: Қачонки Бишр ал-Марисий вафот этганди унинг жанозасига аҳли илмлардан бирорта ҳам одам қатнашмади.\nИбн Жавзий айтадилар: “Бир куни бир киши ҳушидан кетиб қолибди, атрофдагилар уни вафот этди деб ўйлашиб, бир тахтанинг устига кўтаришибди-да, уни ювиш учун ғассолни чақиртиришибди.\nОдоб улуғ фазилатларга эришишга сабаб бўладиган асосий восита ҳисобланади. Шу сабабли ҳар бир замон ва маконда инсонлар маълум бир одобларга риоя қилишга муҳтож бўладилар.\nКичик бир бола Пайғамбаримиз саллоллоҳу алайҳи васалламнинг ёнларига келиб, онасини бир кўйлак сўраттириб юборганини айтди. Бу онда сарвари коинотнинг устиларидаги кўйлакларидан бошқа кўйлаклари йўқ эди.\nйўқолган нарсаларни масжидда эълон қилишнинг ҳукми\nГоҳ-гоҳида молини йўқотиб, масжид имом домлаларидан жамоъатга эълон қилишни сўраб мурожаат қиладиган намозхонлар, уларнинг илтимосига биноъан “фалончининг фалон нарсаси йўқолибди,\nҲалқимизда маййит чиққан хонадон эгаларининг зиёфат уюштириб дастурҳон ёзиш одати, марҳумлар хотирасига бағишланган маърака ва маросимлар ўтказиш анаъанаси узоқдан сақланиб келади.\nҲикоя қилишларича, бир аёл тушида бир одамни заҳарли илон чақиб, ўлдирганини кўрди. Бу туш аёлни жуда қўрқитди.\nМуҳаррам ойи хақида Ислом.уз саҳифаларида етарли маълумотлар берилди. Мен бу мавзуга қўшимча қилиш ва такрордан йироқ бўлган ҳолда биргина муборак ҳадисни “ичига” қирмоқ истардим.\nПрофессор ўзи лексия қилаётган магистрларга “Ота ким?” деган саволни ташлади. Жавоблар турлича бўлди.\nИнсон ҳаётида савобли амал қилади ва гуноҳ амал қилади. Албатта, савобли амалларнинг инсонга бу дунёда келтирадиган фойдалари бор ва охиратда келтирадиган фойдалари бор. Худди шунингдек, қилаётган гуноҳларимизнинг ҳам бу дунёда келтирадиган зарарлари бор ва охиратда келтирадиган зарарлари бор.


Өзбекстан Республикасы Президенти Шавкат Мирзиёев 18-март күни мәҳәлле ҳәм шаңарақ мәселелерине бағышланған видеоселектор мәжилиси басында коронавирус машқаласына тоқтап өтти.\nБүгинги күнге келип бул қәўипли инфекция 160тан аслам мәмлекетте тарқалды. Дүнья көлеминде кеселленгенлердиң саны 190 мыңға жетти, 7,5 мың өлим жағдайы атап өтилди, 81 мыңнан зыят наўқас емленди. Эпидемия кеңнен тарқалып кеткени себепли Жәҳән денсаўлықты сақлаў шөлкеми оны пандемия деп жәриялады.\nТилекке қарсы, бул жуқпалы кеселлик мәмлекетимизди де шетлеп өтпеди. Бул жағдай алдыннан дурыс баҳаланып, Президентимиздиң тапсырмасына муўапық, Республикалық арнаўлы комиссия дүзилген еди. Сонлықтан Өзбекстанға кеселликтиң ғалаба кирип келиўи ҳәм кеңнен тарқалыўының алды алынды.\nҲәзирде 6 мыңға шамалас адам карантинге алынған. Адамлар көп жерлерде ғалабалық илажлар шекленген. 16-марттан баслап барлық билимлендириў орынларында дем алыс жәрияланды. 80 мың студент орайласқан ҳалда үйлерине жиберилди.\nҲәр бир аймақта ҳәкимлердиң басшылығында арнаўлы штаблар шөлкемлестирилген. Эпидемиологиялық жағдай бойынша ҳәр саатлық ҳәм күнлик мағлыўмат талланып, тез илажлар көрилмекте.\nМедициналық мәкемелер айрықша жумыс режимине өткерилди. Саламантландырыў ҳәм дем алыс орынлары карантин мәкемелери сыпатында сәйкеслендирилди. Медициналық орайлар дәри-дәрмақ, қорғаў ҳәм диагностика қураллары менен жетерли дәрежеде тәмийинленди.\nСырт елдеги ўатанласларымыз чартер авиарейслери арқалы Ўатанымызға қайтарылмақта. Шегараларда ҳәрекет шекленди, бирақ транспортта жүк тасыў тоқтатылған жоқ. Мәмлекетимизге көплеп сырт елли ҳәм жергиликли жүк тасыўшылар кирмекте ямаса шығып кетпекте.\nМәмлекетимиз басшысы Шавкат Мирзиёев жағдай толық қадағалаў астында екенин айрықша атап өтип, ҳалқымызға мүрәжат етти:\n– Бул өмирдиң көплеген аўыр сынақларын ҳәм жақсы-жаман күнлерин бастан өткерген халқымыз ҳәммесин дурыс түсинип, мәселеге саналы қатнас жасамақта. Муфтийлик басшылығында диний уламалар елимизге тынышлық, наўқасларға шыпа тилеп, дуўа ҳәм пәтиялар етпекте. Миллети, тили ҳәм динине қарамастан, ҳәммемиз биргемиз ҳәм, исенемен, бул қыйыншылықлар, әлбетте, өтип кетеди.\nОның ушын, биринши гезекте, шыпакерлердиң усынысларына әмел етип, жеке гигиена ҳәм санитария қағыйдаларына ҳәр биримиз өз шаңарағымыз, балаларымыз бенен үйимизде, жумыс орнымызда ҳәм баратуғын жерлеримизде қатаң әмел етиўимиз зәрүр. Кеселликти жасырмастан, өз ўақтында мүрәжат етиў оның алдын алыўда ең нәтийжели илаж болып есапланады.\nЕкиншиден, азық-аўқат ҳәм басқа да күнделикли пайдаланатуғын өнимлердиң баҳасы артып кетпеўи ушын барлық илажлар көрилмекте. Мәмлекетлик салық комитети, Бас прокуратура жанындағы департамент бул бағдардағы жумысларды күшейтиўи керек.\nМәмлекетимизде жетерли дәрежеде резерв бар, қәўетерлениўге ямаса ҳаўлығыўға ҳеш қандай тийкар жоқ . Бирақ көпке келген бул бәлеге қарсы ҳәммемиз биргеликте, бир жағадан бас шығарып ҳәрекет етиўимиз лазым.\nБарлық мәмлекетлик структуралар ҳәм мәмлекетлик емес шөлкемлер, ҳүрметли нуранийларымыз, мәҳәлле, ҳаял-қызлар, жаслар бирлеспелериниң белсендилери ғалаба хабар қураллары арқалы ҳадал, ҳақыйқый ҳәм кеңнен түсиник жумысларын күшейтетуғынына исенемен.\nҮшиншиден, мәжбүрий дем алыс ўақтында перзентлеримиз оқыў сабақларын даўам еттириўи ушын Өзбекстан миллий телерадиокомпаниясы менен биргеликте видеосабақлар дүркини жолға қойылды.\nТелерадиоканалларымыз жаслардың бос ўақтын мазмунлы өткериў ушын тарийхымыз, бай мәдениятымызға байланыслы көрсетиў ҳәм еситтириўлер, жасларымыз ушын пайдалы ҳәм қызықлы көркем бағдарламаларды, кинофильмлерди көбейтиўи лазым.\nАта-аналар өз перзентлерин жәҳән ҳәм миллий әдебиятымыздың ең жарқын үлгилери менен таныстырыўға ҳәрекет етсе жақсы болар еди.\nЖәне бир әҳмийетли мәселеге итибарыңызды қаратпақшыман. Ҳәзирги жағдайда айырым жуўапкерсиз, ҳақыйқый жағдайдан хабарсыз ҳәм өзин «пиар етиў»ди жақсы көретуғын адамлар түрли мыш-мыш ҳәм өсеклерди тарқатыўға урынады.\nУсы мүнәсибет пенен жәмийетшилигимизден илтимас етемен: албыраўшылық ҳәм ҳаўлығыўға берилмеў керек. Баспасөз ҳәм социаллық тармақларда кәте, тийкарланбаған мағлыўматларды тарқатыўға жол қоймаўымыз зәрүр. Бул мәселени ҳуқық-қорғаў уйымлары да айрықша қадағалаўға алыўы лазым.\nКоронавирус пандемиясының пүткил дүнья мәмлекетлери қатары бизиң де экономикамызға унамсыз тәсири болыўы тәбийғый.\nСоңғы еки ҳәпте де жәҳән базарында нефтьтиң баҳасы (бир барели 60 доллардан дерлик 30 долларға) кескин азайып кеткени ақыбетинде газ экспортымыз түсимлери қысқарыўы мүмкин.\nСырт елдеги тийкарғы саўда бойынша бирге ислесиўшилеримиздиң миллий валюталары қәдирсизлениўи мәмлекетимизге де, әлбетте, валюта түсимин азайтады. Сырт ел туристлериниң саны ҳәм түсим муғдары азайыўы мүмкин. Булар, жалпы ишки өним ҳәм экспорт көлемине тәсир етпей қалмайды.\nМениң тапсырмама муўапық, Арнаўлы ишки топар туризм, транспорт, фармацевтика ҳәм жеңил санаат сыяқлы тараўларға салық дем алысларын бериў, кредитлерди қайтарыў мүддеттин кешиктириў, кешиккен сыртқы қарыздарлық ушын жәрийма қолланбаў тәртибин енгизиў илажларын көрмекте.\nҲүкимет қыйын жағдайға түсиўи мүмкин болған тараў ҳәм тармақларды, ири кәрханаларды қоллап-қуўатлаў бойынша айрықша илажлар бағдарламасын ислеп шығып, әмелге асырыўы зәрүр. Бул процессте, бәринен бурын, қаржы ҳәм шийки зат базарында турақсызлық пайда болыўына жол қоймаў лазым.\nЕкиншиден, финанслық турақлылықты сақлаў ҳәм базарларда баҳаның өсиўиниң алдын алыў зәрүр.\nҮшиншиден, экономикамыздың базалық ҳәм шешиўши тармақлары үзликсиз ислеўин сақлап қалыў керек.\nБуның ушын ҳәр бир тармақ, кәрхана ҳәм аймақ кесиминде мәнзилли ҳәм анық илажларды әмелге асырыў зәрүр болады.\nТөртиншиден, орайдан аймақлық бюджетлерди ҳәм халқымызды қоллап-қуўатлаў тийкарғы ўазыйпамыз болыўы шәрт.\nПүткил халқымыз анық билиўи керек: биз коронавирусқа қарсы гүресиў жумысын ашық-айдынлық принциплери тийкарында алып барып атырмыз.\nДүнья жәмийетшилигин де, халқымызды да ўақтында хабардар етип атырмыз. Керекли илажларды және де күшейтип атырмыз.\nБүгин мен еки қоңсы мәмлекет – Қазақстан ҳәм Түркменстан басшылары Қасым-Жомарт Тоқаев ҳәм Гурбангули Бердимуҳамедов пенен телефон арқалы сөйлесип, бул бағдардағы өз-ара бирге ислесиў, бир-биримизди қоллап-қуўатлаў бойынша барлық мәселелерди келисип алдық.\nКөпти көрген халқымыз және де бирлесип, татыў ҳәм аўызбиршиликли болып, бул қыйын сынақларды да жеңип өтеди, деп исенемен.\nЖәне бир әҳмийетли мәселеге барлық жуўапкерлердиң итибарын қаратпақшыман.\nСоңғы жылларда санитария-эпидемиология мәселесине үлкен әҳмийет бермектемиз. Ҳәзирде елимизде республика дәрежесиндеги 2 емлеўхана, 14 ўәлаятта жуқпалы кеселликлер емлеўханасы, 216 аймақлық санитария-эпидемиология мәкемеси жумыс ислемекте.\nБирақ, кейинги 25 жыл даўамында улыўма итибар бермегенимиз ушын көпшилигиниң материаллық-техникалық базасы, әсиресе, лабораториясы, медициналық әсбап ҳәм үскенелери ашынарлы жағдайға келип қалғаны да ҳақыйқат.\nСол себепли, бүгинги күнде республикалық санитариялық-эпидемиологиялық хызметти түп-тийкарынан реформалаў ҳәм жумыстың нәтийжелилигин арттырыў бойынша жумысшы топар тәрепинен өз-алдына қарар жойбары таярланбақта.\nУсы хызметтиң тийкарғы жумысы медициналық ҳәм санитариялық турақлылық, жәмийеттиң саламатлығын тәмийинлеў, кеселликлер профилактикасы ҳәм саламат турмыс тәризин шөлкемлестириўге қаратылады.\nБуның ушын ўәлаят ҳәкимлери орынлардағы санитариялық-эпидемиологиялық мәкемелерди бирме-бир айланып, лаборатория-диагностика, медициналық қураллар ҳәм үскенелер менен тәмийинлеў дәрежеси, кадрлардың потенциалы, айлық мийнет ҳақы сыяқлы машқалаларды терең үйрениўи зәрүр.\nИшки қаржы имканиятлары тийкарында оларды жыл соңында сапластырыў, резервлерди қәлиплестириў бойынша айрықша бағдарламалар ислеп шығып, орынлаў лазым.\nБас министр республика дәрежесиндеги ҳәм Ташкент қаласындағы мәкемелерди бирме-бир орнына барып үйрениў ҳәм зәрүр илажлар қабыл етилиўи және орынланыўы ушын жеке жуўапкер болады.\nТийкарғы мәселе – материаллық-техникалық базаны беккемлеў, кадрларды оқытыў, илимди раўажландырыў, халықтың саламатлығы ушын қаржыны аямаўымыз зәрүр.


Украина Россиядан келувчи болалар озиқ-овқат маҳсулотларини рад этди\n21:59 / 18.11.2015\nУкраина соғлиқни сақлаш вазирлиги таркибида қўрғошин ва кадмий моддалари борлиги сабаб Россияда ишлаб чиқарилган бемор болалар учун махсус парҳези маҳсулотларини рад этди. Бу ҳақда Украина хавфсизлик хизмати (УХХ) сайтида маълум қилинган.\n“УХХнинг профессионал мутахассислари олиб борган текширувлар натижасида шу нарса аён бўлдики, фенилкетонурия хасталиги билан чалинган бемор болалар учун махсус тайёрланган ва Россияда ишлаб чиқарилган “Тетрафен”/“Нутриген” ва “Афенилак” парҳез маҳсулотлари хавфсизлик талабларига жавоб бермайди”, — дейилади маълумотда.\nУХХ яна шуни алоҳида таъкидлаб ўтдики, Украина иқтисодий тараққиёт ва савдо вазирлиги Россия ташувчиси ва Украина импортерларига нисбатан махсус санкциялар киритган.\n«Боксга ким қарши?» Ўзбек спортидаги манфаатлар тўқнашуви ҳақида фаразлар


Xiaomi компанияси 100 млн дан ортиқ Redmi смартфонини сотишга эришди\n18:46 / 17.06.2016\nХитойнинг Xiaomi компанияси 3 йил муқаддам 2013 йил июль ойида Redmi смартфонлари туркумини тақдим этган эди. Айтиш жоизки, Redmi қурилмалари техник тавсифи, сифати ва арзонлиги билан тезда Хитой ва жаҳон смартфонлар бозорида оммалашиб кетди. Xiaomi компаниясининг асосчиси ва бош директори Лэй Цзюннинг яқинда берган баёнотига кўра, унинг компанияси 110 миллионга яқин Redmi туркумидаги қўл телефонларини сота олган. Бу эса компания учун ўзига хос юқори кўрсаткичдир.\nБугунги кунда Redmi туркумида 9та смартфон ишлаб чиқилган. Булар: Redmi, Redmi 2, Redmi 2A, Redmi 3, Redmi 3S, Redmi Note, Redmi Note Prime, Redmi Note 2 ва Redmi Note 3 дир.\nБундан ташқари, унинг маҳаллий бозор учун мўлжалланган ҳар хил Pro-намуналари ва моделлари ҳам мавжуд. Қайд этиш жоизки, компания қурилмаларини деярли ўз таннархида сотади. Шу боис 100 долларга металл корпусга эга, 3 Гб оператив хотирали, бармоқ излари сканери ва бошқа имкониятларга телефонни харид қилиш мумкин.


Туркманистонда энг арзон бир қути сигаретнинг нархи $17 га етди\nТуркманистонда хусусий савдогарларга сигареталарни сотиш ман қилинганига уч ойдан ошди. Эслатиб ўтамиз, шу йилнинг мартида президентнинг фармонига кўра савдо ва ташқи иқтисодий алоқалар вазирлиги мамлакатда сигареталарни олиб кириш ва уларни сотиш бўйича экслюзив ҳуқуқни қўлга киритди.\nБироқ, ёз бошида давлат магазинларидан сигареталар йўқолди. Бугунги кунга келиб тамаки маҳсулотлари билан савдо қилиш хусусий савдо нуқталарида ноқонуний ҳолатда амалга оширилмоқда. Бунда сигареталарнинг нарҳи доимо ошиб бормоқда. Агар икки ҳафта олдин бир қути сигаретани 40-50 манатга сотиб олиш мумкин бўлган бўлса, энди 55 манатдан арзон сигареталарни топиб бўлмайди.\nТуркманистон шимолида, Тошовуз шаҳрида, «Mond» русумидаги бир пачка сигаретани 60 манатга ($17) сотиб олиш мумкин, кечга яқинроқ эса унинг нархи 65 манатга чиқиб кетади. Қишлоқ жойларида энг арзон сигареталарнинг нархи бир пачкаси учун 57-60 манат атрофида ўзгариб турмоқда.\nБунда қора бозорда сотилаётган сигареталарнинг кўпчилиги Россия акциз маркасига эга бўлиб, уларнинг контрафакт товар эканлиги равшандир.


Йил бошидан буён 7 нафар спортчида допинг аниқланди -ЎМАА - 14.10.2021, Sputnik Ўзбекистон\nЙил бошидан буён 7 нафар спортчида допинг аниқланди -ЎМАА\n2021 йилнинг 9 ойида Ўзбекистонлик спортчилардан 7 нафарида допинг аниқланди, улардан 3 нафари халқаро мусобақа иштирокчиси бўлган. 14.10.2021, Sputnik Ўзбекистон\nТОШКЕНТ, 14 окт - Sputnik. Йил бошидан буён 7 нафар спортчи допинг истеъмол қилгани аниқланди деб хабар қилди АОКАда ўтказилган брифингда Ўзбекистон Миллий антидопинг агентлиги ахборот хизмати раҳбари Ҳумоюн Омонов. Бундан ташқари, 3та халқаро мусобақаларда ҳам допинг-синамаларни олиш Агентликка ишониб топширилди. Бунда 41 та спортчиларда текширувдан ўтказилиб, уларнинг 3 нафари тақиқланган модда истеъмол қилганлиги маълум бўлди. Токио-2020 ёзги Олимпия ва Паралимпия ўйинлари давомида ўзбекистонлик спортчилардан жами 16 та допинг-синама олиниб, улардан 11 таси мусобақадан олдин ва 5 таси мусобақа даврига тўғри келган. Паралимпия спортчилардан жами 39 та допинг-синама олиниб, улардан 21 таси мусобақадан олдин ва 18 таси мусобақа даврига тўғри келган.Эслатиб ўтамиз, ЎМАА Токио Олимпаиадасидан олдин, 2020 йилнинг апрель ойида спортчиларга допинг истеъмол қилмаслик ҳақида жиддий огоҳлантириш берган эди. Хусусан, агентлик антидопинг лабораторияларнинг замонавий усуллари ёрдамида 3-4, ҳаттоки 7-8 йил аввал истеъмол қилинган допинг-моддалари аниқлаш имкони борлигини ва спортчиларни ўз маҳорати ва кучига ишонишга даъват қилган эди. Маълумот учун, Ўзбекистон Республикаси Вазирлар Маҳкамаси ҳузуридаги Миллий антидопинг агентлиги, Умумжаҳон антидопинг агентлиги (WADA) билан олиб борилган музокаралардан сўнг 2018 йилнинг феврал ойида ташкил қилинган эди.\nwada, токио олимпиадаси-2020\n10:02 14.10.2021 (янгиланди: 10:15 14.10.2021)\n© Sputnik / Илья Питалев / Фотобанкка ўтишДопинг-контроль\n2021 йилнинг 9 ойида Ўзбекистонлик спортчилардан 7 нафарида допинг аниқланди, улардан 3 нафари халқаро мусобақа иштирокчиси бўлган.\nТОШКЕНТ, 14 окт - Sputnik. Йил бошидан буён 7 нафар спортчи допинг истеъмол қилгани аниқланди деб хабар қилди АОКАда ўтказилган брифингда Ўзбекистон Миллий антидопинг агентлиги ахборот хизмати раҳбари Ҳумоюн Омонов.\nХабарда айтилишига кўра, 2021 йилнинг 9 ойи давомида барча спорт турлари бўйича спортчилардан 312 та допинг-синамалар олинган ва 4 нафар спортчи тақиқланган модда истеъмол қилганлиги аниқланган.\nТокио-2020 ёзги Олимпия ва Паралимпия ўйинлари давомида ўзбекистонлик спортчилардан жами 16 та допинг-синама олиниб, улардан 11 таси мусобақадан олдин ва 5 таси мусобақа даврига тўғри келган.\nПаралимпия спортчилардан жами 39 та допинг-синама олиниб, улардан 21 таси мусобақадан олдин ва 18 таси мусобақа даврига тўғри келган.\nЭслатиб ўтамиз, ЎМАА Токио Олимпаиадасидан олдин, 2020 йилнинг апрель ойида спортчиларга допинг истеъмол қилмаслик ҳақида жиддий огоҳлантириш берган эди. Хусусан, агентлик антидопинг лабораторияларнинг замонавий усуллари ёрдамида 3-4, ҳаттоки 7-8 йил аввал истеъмол қилинган допинг-моддалари аниқлаш имкони борлигини ва спортчиларни ўз маҳорати ва кучига ишонишга даъват қилган эди.\nМаълумот учун, Ўзбекистон Республикаси Вазирлар Маҳкамаси ҳузуридаги Миллий антидопинг агентлиги, Умумжаҳон антидопинг агентлиги (WADA) билан олиб борилган музокаралардан сўнг 2018 йилнинг феврал ойида ташкил қилинган эди.


Яхши йўлбошчининг 40 сири: Қўрқитиб ишлатиш маданияти қулдорлик тизими вақтидагина самарали бўлган Яхши йўлбошчининг 40 сири: Қўрқитиб ишлатиш маданияти қулдорлик тизими вақтидагина самарали бўлган - Pharm Phone\nМуваффақият сири 15-12-2017 662\nЙўлбошчи (лидер) компаниянинг ривожланиш йўналиши ва мақсадини белгилаб беради, жамоани илҳомлантиради, бирлаштиради ва равнақ топтиради, деб ёзади ишбилармон ва бизнес-мураббий Ваче Давтян.\n1. Статуснинг бузилиши — ҳаёт учун таҳдиддир. Нега йўлбошчиларнинг 90 фоизи бахтсиз? Чунки улар доимо статус учун курашда яшашади. Статус — ҳар қандай инсоннинг энг ҳимоя қилинадиган нарсасидир. Статусга дахл қилиниши ҳаётга таҳдид билан тенглаштирилади. Қадимги замонларда, ўрни баландроқ эркаклар гўштнинг каттароқ бўлаги ва энг яхши аёлларга эгалик қилган. Статуснинг бузилиши эса қабиладан қувилиш ва оч-наҳор ўлишни билдирган. Шунинг учун жамиятдаги ўрнимиз яшаш учун курашга ўхшайди — статусим қанча баланд бўлса, шунчалик муваффақиятли яшайман.\n2. Доим статуси учун курашаётган йўлбошчи — кучсиз йўлбошчи. У инсонларни таҳқирлаб, микро-менежмент билан машғул бўлади ва компания вазифаларини ечишга улгурмайди. У доимо ўзаро статус талашувчи ожиз инсонларни йиғиб олади. Алал-оқибатда зиддиятлар юзага келади ва компания узоқ муддатли режада муваффақиятли бўла олмайди.\n3. Йўлбошчи — илҳомлантиради, менежер — рағбат уйғотади. Йўлбошчи компаниянинг йўналиш ва мақсадларини аниқлаштиради, жамоани илҳомлантиради, бирлаштиради ва ривожлантиради. Менежер инсонларнинг ютуқларини режалаштиради, ташкиллаштиради ва назорат қилади, шунингдек, компанияда рағбатлантириш тизимини яратади.\n4. Раҳбарда йўлбошчилик менежерлик сифатларининг қандай пропорцияси бўлиши керак? Ҳар қандай инсонда ҳам йўлбошчи, ҳам менежерлик хусусияти бўлади. Оддий ходимда бу нисбат 90 фоизга 70 фоиз бўлмоғи керак. Инсон раҳбарлик лавозимига кўтарилганида пропорция 50 га 50 бўлади. Олий тоифали раҳбар — 70 фоиз йўлбошчи ва 30 фоиз менежер бўлади.\n5. Ташкилот — йўлбошчининг кўзгуси. Агар ташкилотингизда сизга нимадир ёқмай бошласа, кўзгуга қаранг. Доимо сабабларни ўзингиздан изланг, ташқаридан эмас. «У ёлғончи» дея кўрманг, «нега мен ўзимни алдашларига йўл қўйиб бердим», денг.\n6. Энг катта хатолардан бири энг яхши профессионалнинг йўлбошчи қилиб тайинланишидир.Энг яхши сотувчи — раҳбар, энг яхши логист — раҳбар бўлади. Аслида, йўлбошчига мутлақо бошқа сифатлар керак! Йўлбошчи ўз касбининг энг яхшиси бўлиши керак эмас.\n7. Йўлбошчи жамоа яратади, ходимларни бирлаштиради. Бу нима, энг яхши сотувчининг сифатларими? Йўқ, бу мутлақо бошқача сифат! Менинг ҳозирги ижрочи директорим савдо бўйича энг яхши менежер эмас, ҳолбуки у савдо қилишни билади. Биласизми нега? У иш вақтининг ярмисини ҳамкасбларига ривожланишда ёрдам беришга сарфлар эди. У уларни ўргатарди, шунинг учун раҳбар бўлиб етишган.\n8. Йўлбошчи келажакни кўра олади. Менежер эса йўлбошчидан келажакни «суғуриб олади» ва уни амалга оширишни режалаштиради.\n9. Кабинетдан кўпроқ чиқиб туринг. Одамлар билан кўпроқ мулоқот қилинг. Менинг отам Арманистонда завод директори бўлиб ишлаган лекин у ҳеч қачон кабинетда ўтирмаган. У завод бўйлаб юрган, ҳамма билан суҳбатлашган, муаммоларни ўрганган. Менинг компаниямда «кабинетларсиз» принципи мавжуд: барча раҳбарлар жойларда ўз одамлари билан бирга бўлишади, бу эса уларга вазиятни теранроқ англаш ва тезда масалаларни ҳал қилишга ёрдам беради.\n10. Рағбатлантириш вагонларни бўшатишда яхши иш беради: битта вагонни бўшатсанг бир миллион бераман, учтасини бўшатсанг — уч миллион, каби. Инсон эса туни билан учта вагонни бўшатади, чунки унга шу уч миллион керак, шунга эҳтиёжи бор. Ижодий ишларда рағбатлантириш мутлақо аксинча таъсир қилади. Рағбатлантира бошладингми — креативлик йўқола бошлайди. Бир қизиқ тадқиқотга кўра, инсонларга кроссворд ечгани учун пул тўлай бошлашганда улар вазифани ўзлари севиб еча бошлаганидан кўра ёмонроқ уддалай бошлашган.\n11. Инсонга икки баробар кўпроқ ҳақ тўлай бошланг, 2-3 ойдан сўнг у менга етарли маош тўлашмаяпти, деб ҳисоблай бошлайди. Илҳомлантириш, чоғлантириш, бир мақсад йўлида бирлаштириш — моторни бутун умрга ўт олдиради.\n12. Чоғлантиришга энг катта таъсир ўтказувчи нарса — инсонлар ўзига нисбатан адолатсизлик ҳис қила бошлаганда рўй беради. Инсон уни эшитишмаётгани, уни одам ўрнида кўришмаётганини англай бошласа, унинг тарвузи қўлтиғидан тушади ва сен шу ғояни янчиб ташладингми, ўзинг уни ҳаётга татбиқ қил, дейди.\n13. Миямизнинг 96 фоизи — ҳайвоний ибтидодан иборат. Бундан ташқари, ғоваксимон кулранг модда ҳам борки, у миянинг 4 фоизини эгаллаган рационал қисми ҳисобланади. Мана шу нарса бизни ҳайвонлардан фарқлаб туради.\n14. Ҳар қандай яхши ечимлар инстинктга қарши бўлади. Биз айни пайтда қилишни хоҳлаётган нарсамиздан бошқасини қилсак ютамиз. Кимнингдир статусини тушириш истаги пайдо бўлганида, кўпгина ҳолатларда, аксинча уни ошириш самаралироқ ҳисобланади.\n15. Баҳс — доимо статуснинг бузилиши ва унинг ҳимоясидир. Баҳслар ҳеч қачон оқилона бўла олмайди.\n16. Йўлбошчи инстинктларга асосланмасдан ҳаракат қилади. Хавф туғилган чоғда инсоннинг учта базавий реакцияси — ҳужум қилиш, қочиш ва сезиб қолмасликлари учун ичакдек чўзилиб ётиб олишга жавоб берувчи мия қисми — миячаси ишга тушади. Қандайдир бир вазиятни биз ҳаётимизга таҳдид сифатида қабул қилса, миямиз жамики ресурсларини яшаб қолиш учун миячага сарфлайди. Миянинг бошқа қисми эса ўчади. Ҳеч эътибор берганмисиз, ҳис-ҳаяжонли баҳслар чоғида ўн йиллаб бирга ишлаган, кўзингиз тушган нарсалар ва инсонларнинг исмини эслай олмай қоласиз? Сиз ё ҳужум қилишни ё кетишни хоҳлайсиз, ёки ҳеч нарса қилолмасдан қотиб қоласиз. Шу боис йўлбошчи инстинктларга асосланиб иш кўрмаслигингиз керак. Аввало тинчланиб олиш керак.\n17. Бировлардан ўзингизга раво кўрмайдиган муносабатни бошқаларга қилманг. Аксинча. Бошқалар сизга қандай муносабатда бўлишини истасангиз, сиз ҳам уларга шундай муносабатда бўлинг.\n18. Инсонлар ўзгаришларни ёқтиришмайди. Биз номаълумликни хавфга менгзаймиз. Йўлбошчи компанияда ўзгаришлар амалга ошира бошласа, янгиликнинг маъниси ва фойдаси нималардан иборат эканлигини бир неча бор батафсил тушунтириб бериши керак. Мен шундай вазиятларга гувоҳ бўлганманки, баъзи компанияларда уч ой мобайнида жиддий ўзгаришлар бўлишини айтиб келишгани, лекин айнан қандай ўзгаришлар юз бериши яширилганида одамлар шунчаки ишдан бўшаб кета бошлашган. Чунки ҳеч ким ҳам доимий таҳлика ва асабийлашиш исканжасида бўлишни истамайди.\n19. Инсонларни жаримага тортманг! Мен шу пайтгача жаримага тортилган ва ўзини адолатли ва ҳаққоний жаримага тортилган деб билувчи бирорта инсонни кўрмаганман. Жарималар — бу деструктив восита. Агар инсон сизнинг ходимлар критерийингизга тўғри келмаса, «сизники» бўлмаса, уни ушлаб туришдан не фойда? Агар тўғри келсаю, адашса — уни жазолашдан не наф? Чоғлантириш асосида ишланг, инсонларни тўғри танланг, «сизники бўлмаган» ходимларни жаримага тортиб, уларнинг янада кайфиятини ўлдиришга сабабчи бўлманг.\n20. Қўрқув қанчалик кўп бўлса, шунчалик иштирок, ишонч ва масъулият кам бўлади. Қўрқитиб ишлатиш маданияти қулдорлик тизими вақтида самарали бўлган, ҳозир у компанияга муваффақиятли бўлишга халақит беради ва ривожланишни секинлаштиради.\n21. Йўлбошчи «хато қилиш ҳуқуқи»ни беради. Ҳеч иш қилмаётган одамгина хатога йўл қўймайди. Шунинг учун бир муваффақият учун ўнлаб хатоларга йўл қўйилади. Бу ҳолатда компанияда хато ва совуққонлик (масъулиятсизлик) ўртасидаги фарқ аниқлаб олиниши керак.\n22. Яхши йўлбошчига эга компанияларда Лосада коэффициенти юқори бўлади. Агар компания ичида ижобий ва салбий фикр-мулоҳазалар 3 га 1 нисбатдан кам бўлса, бундай компания узоқ муддатли режада доимо муваффақиятсиз саналади. Тадқиқотларга кўра, энг муваффақиятли компанияларда 1 салбий фикрга 6–8 ижобий мулоҳаза тўғри келади. Бу кўрсаткичдан юқори бўлса яна бир ғаройиб ҳолат юзага келади — самарадорлик яна пасаяди, компания ичида 12та ижобий фикрга 1та салбийси тўғри келса ҳам бундай компаниялар зарарга ишлай бошлайди. Меъёридан ортиқ мақтов бўлган жойда аниқ кўзбўямачилик бўлади.\n23. Йўлбошчи мақтайди ва ташаккур билдиради. Биз барчамиз табиатан ҳадиксираймиз. Қадимги замонларда бахтли инсонлар кўп ҳам яшашмаган. Уларда стресс гормони — кортизол даражаси паст бўлган. Улар бепарво ва бахтли алфозда ғордан чиқиб керишаётган пайтда биринчи бўлиб йиртқичлар ҳужумига дучор бўлишган. Шунинг учун омон қолган инсонларнинг жуда кўпчилиги жонсарак. Йўлбошчи эса шу жонсаракликни бошқаришда уларга кўмак бериши керак. Ходимларингизни митти муваффақиятларига ҳам эътибор беришга ҳаракат қилинг.\n24. Уч нарса ходимни «ишга тушириш учун ёқади»: автономлик, мақсад сари йўналганлик ва профессионализм. Йўлбошчи ходимларига ишонади ва уларга қарор чиқариш эркинлигини беради. У ходимларига ўз олдларига мақсад қўйиш ва унга етишиш учун ёрдам беради.\n25. «Муаммо» – энг салбий бўёқларда янграйдиган сўзлардан бири. Уни яхшиси «масала» ёки «савол» сўзлари билан алмаштирган маъқул. Яна бир салбий бўёқлардаги сўз — «йўқ». Мижоз нимани эшитади? «Йўқ, бўлмайди ҳам». Биз эса компаниямизда «йўқ» сўзини «бир ҳафтадан сўнг бўлади», «ўрнига бошқасини таклиф этишимиз мумкин» сўзларига алмаштирганмиз. Салбий сўзлардан яна «аммо, лекин, бироқ»лар бор, улар ўзи янграгунгача бўлган барча гапларнинг қадрини туширади. Apple компаниясида «аммо», «лекин», «бироқ» ўрнига «маълум бўлишича» ибораси қўлланилади.\n26. Сўкинишни бас қилинг. Меъёрсиз лексика энергияни парчалайди. Ҳурмат билан муносабатда бўлиш — яратишга хизмат қилади.\n27. Ходимларни сизлашни маслаҳат бераман. Мижозлар билан ҳам. Тадқиқотларга кўра, агар мижозларни «сен»ласангиз фойданинг 20 фоизидан қуруқ қолдим деяверинг.\n28. Йўлбошчи баъзан кетади. Йўлбошчилик баъзида акс тасир кўрсатади, айрим ҳолларда «Бизга улкан миқдорда чизиб берган ғояларингизни амалга ошириш учун имконият беринг», деб сўрашлари мумкин. Мен компаниямда тизимли ишни ташкил қилиш кераклигини ва янги ғояларнинг доимий оқими халақит бераётганини англаганимда ярим йилга компанияни тарк этганман. Шунда ходимлар: «Ваче Гамлетович, қайтинг! Сиз ва энергиянгиз керак бўляпти», деб чақириб олишган.\n29. Ўз вақтида биз автотураргоҳда раҳбариятнинг «ўз» жойи бўлмайди, деб келишиб олганмиз. Ҳар бир одам қаер бўш бўлса, ўша жойга машинасини қўяди. Автотураргоҳлардаги ўша алоҳида жойлардан шахсга сиғиниш бошланади. Германия ва Японияда энг самарадор иқтисодиётлар ҳукмрон. Германияда айланмаси ярим миллиард евро бўлган компания эгаси корпортаив ошхонада ўз ходимлари билан бирга тушликка навбатга туради. Унинг автотураргоҳда ўз жойи йўқ. У қаердадир баланд қаватда, ҳамманинг кўзидан панада кабинетида эмас, шу ерда, ҳамма билан бирга. Бундай компанияларда ходимлар ўзларини қандай ҳис қилишади? Албатта яхши ҳис қилишади, тўғрими?\n30. Имкони борича барча ишларни ходимларингизга бўлиб беринг. Ўзингизга эса фақат шахсан ўзингиз қила оладиган ишларни қолдиринг. Ҳар куни бажариш учун 30 дақиқа вақт сарфлайдиган ишни бўлиб бериб, йилига қанча вақт иқтисод қилишингизни ҳисоблаб чиқинг. Вақтни эса бу ишни бериб юборишга сармоя қилинг.\n31. Йўлбошчи зиддиятларни ҳал қилади. Зиддият рўй берганида инсонни тўлиқ эшитинг, сўнг унинг рақибининг нуқтаи назарини ўз сўзларингиз билан айтиб беринг. Шундан сўнг розилик берган барча нарсани санаб чиқинг. Сўнгра инсондан нима ўрганганингизни сўзлаб беринг. Ундан кейин нимадан норози эканлигингизни санаб ўтинг ва умумий ечим топинг.\n32. Йўлбошчининг бош сифати — энергияси. Агар энергия бўлмаса — ҳеч нарсаси йўқ демак. Энергия — бу бензин. Капоти остида 1000 от кучига эга мотори бўлган, лекин бир томчи ҳам бензини бўлмаган Ferrari’ни тасаввур қилинг-а! Хўш, у узоққа бора оладими? Худди шунингдек, энергиясиз йўлбошчи нақадар улуғ ғоялар келмасин, ҳеч нарса ярата олмайди. Йўлбошчи шахсий энергиясининг юқори даражасини сақлашни ўрганиши керак. Шунингдек, инсонлар кун бўйи ғайратли ва бардам бўлиши учун шарт-шароитлар яратиши лозим.\n33. Бизда барча кабинетларда компания миссияси ва мижозлар билан ишлашнинг уч қоидаси осиғлиқ турибди. Биринчи қоида: мижознинг манфаатини компания манфаатидан устун қўйиш. Иккинчи қоида: гарчи даромадларимизнинг пасайишига сабаб бўлса ҳам, мижозга доим ҳақиқатни айтиш. Учинчи қоида: фақат ўзимиз ваколатли бўлган масалалардагина маслаҳат бериш.\n34. Компания қадриятлари нима? Сиз ходимларнинг юриш-туришлари қай тарзда бўлишини исташингизни билдиради. Сиз ростгўйликни тарғиб қилар экансиз, бу битта ҳолат. Агар сиз фойда учун «яшашни истасанг йўлини қил», дея юмшоқроқ қилиб шама қилсангиз, ходимларингиз алдай бошлайди ва мижозлар кетиб қолади, боз устига улар билан ишламанглар, деб бошқаларга ҳам айтади. Натижада, бир-бир ярим йилда мижозларнинг оёғи узилади. Агар сиз ходимга мижозни алдаш ҳуқуқини берсангиз, эртами-кечми у сизни ҳам алдай бошлайди.\n35. Қандайдир бизнес-жараён учун бирданига икки киши жавоб бермоқдами — демак у учун ҳеч ким масъул эмас.\n36. Бахт бу — ҳар бир инсоннинг ботиний талаби. Нимаики иш қилаётган бўлсангиз, бахтли бўлиш эҳтиёжидан келиб чиқмоқдасиз. Янги бизнесни нега очаётганингиз, янги телефонни нега харид қилаётганингиз, янги инсонлар билан нега танишаётганингиз ҳақида ўйлаб кўринг. Пировард натижада буларнинг барчасини ўзимиз ҳам бахтли бўлиб, ходимларимиз, яқинларимиз ва жамиятга янада баркамол ва бахтли бўлишлари учун кўмаклашиш учун қиляпмиз.\n37. Йўлбошчи бахт маданиятини яратади. Бахтли компанияларда инсонлар 31 фоизга самаралироқ ишлашади, 66 фоизга камроқ оғришади, қўнимсизлик 51 фоизга, ишда ҳолдан тойиш 125 фоизга камроқ. Жараённи кузатиш ва компанияларга бахт маданиятини тараққий топтиришда ёрдамлашишнинг ўзи ҳам бир бахт.\n38. Қачонки ниманидир тақиқласангиз, мутлақо тескари самарага эга бўласиз. Ходимларингиздан «кечикмаслик»ни эмас, ўз вақтида келишни, «касал бўлмаслик»ни эмас, доимо соғлом бўлишни сўранг.\n39. Муваффақиятингиз биринчи навбатда сизнинг фикрлаш услубингизга боғлиқ. Тадқиқотчилар томонидан исботланган: атроф-муҳит ҳаётингизга бор-йўғи 10 фоизга таъсир кўрсатади. Ҳаётингизда содир бўладиган нарсаларга 90 фоиз ўзингиз таъсир ўтказасиз.\n40. Қадриятларингизни аниқлаштириб олинг. Афсуски, қадимдан қадриятларимизнинг асосини кун кўриш қадриятлари ташкил этади. Қадриятлар феъл-атворга таъсир ўтказади, феъл-атвор эса ҳаётимизга. Агар сиз учун қадрият — ростгўйлик, ёки қадриятингиз — ёлғончилик, инсонларни алдаш бўлса, атрофингиздаги инсонлар мутлақо фарқли, сиз эса турлича воқеликда бўласиз.


Kafedra jamoasi | Mikrobiologiya kafedrasi\nМИКРОБИОЛОГИЯ, ВИРУСОЛОГИЯ ВА ИММУНОЛОГИЯ КАФЕДРАСИ ХОДИМЛАРИНИНГ ТАВСИФНОМАСИ\nКафедра мудири, профессор Нурузова Зухра Абдикадыровна Тошкент тиббиёт институтида 1977 йилдан буён ишлайди, кафедрада 1984 йилдан, 1992-1995 йилларда шу кафедрада аспирантурада таҳсил олган. 1995 йил 21 сентябрда Эпидемиология, микробиология ва инфекцион касалликлар илмий-текшириш институти қошидаги ихтисослаштирилган кенгашда “Сезонная динамика показателей микробиоценоза кишечника у практически здоровых лиц и профилактика формирования дисбактериоза в период новорожденности” мавзуидаги диссертацияни 03.00.07 – Микробиология ихтисослиги бўйича ҳимоя қилган.\n2003 йилнинг январ ойидан микробиология, вирусология ва иммунология кафедраси доценти. 2003-2005 йиллари шу кафедранинг мудири бўлиб ишлаган.\n2006 йил 30 март куни Эпидемиология, микробиология ва инфекцион касалликлар илмий-текшириш институти қошидаги ихтисослаштирилган кенгашда “Условно-патогенные бактерии в этиологической структуре гнойно-воспалительных заболеваний и дисбактериозов у женщин и детей” мавзуидаги докторлик диссертацияни 03.00.07 – Микробиология ихтисослиги бўйича ҳимоя қилган. Умумий меҳнат фаолиятига 37 йил, педагогик фаолиятига 30 йил тўлмоқда.\nЗ.А.Нурузованинг илмий ишларининг асосий натижалари 100дан ортиқ илмий нашрларда чоп этилган, улардан 2 таси китоб, 20та услубий қўлланмалар кўринишида чоп этилган. Олима доимо ўз малакасини ошириб боради – Жаҳон тиллари институтида инглиз тили курсини тугатган, мутахассислик бўйича Москва ва Тошкент тиббиёт институтларида, биринчи ТошДавТИ, Америка юқумли касалликларни назорат қилиш марказида, Санкт-Петербургдаги Мечников номли тиббиёт академияси қошидаги микробиология кафедрасида малака оширган.\n2010-2012 йилларда ТТАнинг тиббий-профилактика факультети декани вазифасини бажарган. 10 дан ортиқ номзодлик диссертация ва магистлик диссертацияларга раҳбарлик қилган ва қилиб келмоқда.\nУ ТТА Илмий кенгаши, тиббий-профилактика факультети Илмий Кенгаши аъзоси ва Тошкент тиббиёт академияси микробиология, эпидемиология ва юқумли касалликлар Муаммо комиссияси раиси ўринбосари, тиббий-биологик фанлар бўйича Марказий методик комиссия аъзоси сифатида жамоат ишларида фаол иштирок этади. Эпидемиология, микробиология ва инфекцион касалликлар Ихтисослаштирилган Кенгаши аъзоси.\n1976 йилдан бери ишлайди. 1976 йилда институтни тугатиб ТошДавТИнинг микробиология, вирусология ва иммунология кафедрасига ассистент лавозимига ишга қабул қилинган. Хозирги вақтда Тошкент тиббиёт академияси микробиология кафедрасида катта ўқитувчи лавозимида ишлаб келмоқда.\nАсосий иш жойи бўйича бажараётган ишлари: кафедрада даволаш факультети бўйича жавобгарлик, тиббий-профилактика факультети талабаларига мураббийлик ишини,ҳамда кафедранинг маънавий-маърифий ишлари бўйича маъсулликни, кафедра йиғилишларида котибаликни бажаради. Ўқув ишлари учун адабиётлар билан шуғулланади ва материаллар йиғади.\nН.Р.Мирвалиева педагог сифатида ўз ишига талабчан. Ўз устида доимий ишлайди. Талабаларга дарс бериш жараёнларида янги педагогик технологиялар бўйича материаллардан тўлиқ фойдаланади.\nАлиев Шовкат Рўзиматович Тошкент тиббиёт институтида 1979 йилдан буён ишлайди Мехнат фаолиятини тажрибакор сифатида бошлаган. 1979 йилдан Тошкент Давлат тиббиёт институтини санитария гигиена факультетини тугатгандан сўнг микробиология, вирусология ва иммунология кафедраси ассистенти 1981-1989, кафедра катта ўқитувчиси 1989-1990 ва 1990 йилдан бошлаб доцент бўлиб ишлаб келмоқда. 1988 йил 18 июнда Қозоқистон ССР Олма-Ота шаҳрида Эпидемиология, микробиология ва инфекцион касалликлар илмий-текшириш институти қошидаги ихтисослаштирилган кенгашда “Субпопулационный анализ лимфоцитов при хроническом гепатите и циррозе печени у детей ” мавзуидаги диссертацияни 14.00.36 – Иммунология ихтисослиги бўйича ҳимоя қилган. 1990 йилдан хозирги кунгача шу кафедранинг доцент вазифасини бажаради.Умумий меҳнат фаолиятига 44 йил, педагогик фаолиятига 30 йил тўлмоқда.Ш.Р.Алиев нинг илмий ишларининг асосий натижалари илмий ва илмий-оммобоп мақолалар (90), услубий қўлланмалар кўринишида чоп этилган. У тиббий-профилактика факультети Илмий Кенгаши аъзоси.\nДушанбиева Саноат Душанбиевна 1981 йилдан Тошкент Тиббиет институтининг микробиология, вирусология ва иммунология кафедрасига ассистент лавозимида ишга кабул килинди. 1991 йилдан – 1995 йилгача шу кафедрада катта ўқитувчи, 1995 йилдан хозирги кунгача доцент давозимида ишлаб келмоқда. Умумий мехнат стажи 39 йил, педагогик мехнат стажи 34 йил. Илмий унвони – тиббиет фанлари номзоди, доцент. 1983 йил 28 ноябрда «Изучение противовирусной и интерферониндуцирующей активности ГСН и госсипола при экспериментальных вирусных инфекциях (герпес, бешенство)» мавзусида 03.00.06-вирусология ихтисослиги буйича номзодлик диссертациясини Москва шахрида ҳимоя қилган. Илмий рахбари – профессор Баринский Игорь Феликсович.\nДушанбиева Саноат Душанбиевна микробиология, вирусология ва иммунология фанларини яхши ўзлаштирган, барча микробиологик текширув усулларини мукаммал билади, ташкилотчилик қобилиятига эга. Шу билан биргаликда у хушмуомала, мехнатсевар, интизомли, барча топшириқларини ўз вақтида бажарувчи ҳодим ҳисобланади.\nЗокиров Мирмухсим Мухторович Н.И. Пирогов номли Москва Давлат 2-тиббиёт институтини 1981-1987 йилларда ўқиб битирган. 1991-1993 йилларда И.И. Мечников номли Вакцина ва зардоблар илмий текшириш институтида аспирантурада ўқиган.\nНомзодлик диссертациясини 1994 йил ”Специфическая активность липоолигосахарида N. Meningitides, вкюченного в липосомы” мавзусида 14.00.36 – аллергология ва иммунология ихтисослиги бўйича Москвада ҳимоя қилган.\nИшлаган жойлари: ЎзР ФА Иммунология ва Биокимё институтлари.\nТошкент 2-тиббиёт институтига 1995 йилда ассистент лавозимига ишга кириб, 1996 йилда катта ўқитувчи, 1998 йилдан бошлаб эса доцент лавозимларида ишлаб келмоқда (ҳозирда ташқи ўриндош).\n2000 йилдан буён ЎзР ССВ дори воситалари экспертизаси ва стандартлаш Давлат марказининг “Вакцина, зардоб препаратларига микробиологик таҳлил” лабораториясида катта илмий ходими лавозимида ишлаб келмоқда (асосий ишлаш жойи).\nАйни вақтда “Паразитларга қарши иммуномодуляция таъсирига эга тиббий иммунобиологик дори воситасини яратиш” мавзусидаги докторлик диссертацияси устида илмий изланишларини олиб бормоқда.\n60 дан ортиқ илмий ишлар, жумладан 2 дарслик, 10 ортиқ услубий қўлланма чоп этган ва 1 патентга эга.\nКурбанова Санобар Юлдашевна 2002 йилдан Тошкент тиббиёт академияси микробиология, вирусология ва иммунология кафедрасида ассистент лавозимида ишлаб келмоқда. Умумий меҳнат стажи 25 йил, педагогик меҳнат стажи – 13 йил.\n2009 йил 9 июлда “Миокард инфаркти билан оғриган беморлар ичак микроэкологияси ва иммун тизим кўрсаткичларининг ўзгаришлари ҳамда уларни коррекциялаш” мавзусида 03.00.07-микробиология ихтисослиги бўйича номзодлик диссертациясини ҳимоя қилган. Илмий раҳбари – профессор Мухамедов Иломон Мухамедович.\nКафедрада даволаш, тиббий-педагогика ва стоматология факультетлари талабаларига микробиология фанидан амалиёт дарсларини олиб бормоқда.\nКурбанова Санобар Юлдашевна ўз фанини яхши ўзлаштирган, барча микробиологик ва иммунологик текширув ишларини мукаммал билади, ташкилотчилик қобилиятига эга ва илмий масалаларни мустақил еча олади. Шу билан биргаликда у хушмомила, меҳнатсевар, интизомли, барча топшириқларни ўз вақтида бажарувчи ходим ҳисобланади.\nЁдгорова Нодира Турғунбаевна. 1999 йилда II-ТошДаВТИнинг санитария-гигиена факультетини тугатган. 2005-2008 йилларда микробиология кафедраси аспиранти. 2008 йил 3 январдан Тошкент тиббиёт академияси микробиология, вирусология ва иммунология кафедрасида ассистент лавозимида ишлаб келмоқда. Умумий меҳнат стажи 14 йил, Педагогик мехнат стажи – 8 йил. Илмий унвони – тиббиёт фанлари номзоди.\n2008 йил 11 декабрда “Мактабгача ёшдаги болалар ичак микробиоценозининг мавсумий ўзгаришларига паразитозларнинг таъсири” мавзусида 03.00.07 – микробиология ихтисослиги бўйича номзодлик диссертациясини ҳимоя қилган. Илмий раҳбари – профессор Нурузова Зухра Абдукадыровна\nҲозирги вақтда микробиология кафедрасида «Меъёрда ва турли патологияларда одам танаси мухим биотопларининг микробиоценоз холати» мавзуси бўйича олиб борилаётган ҳамма илмий ишларда иштирок этиб келяпти.\nКафедрада тиббий-профилактика ва даволаш, ОМХ факультетлари талабаларига микробиология фанидан амалиёт дарсларини олиб бормокда.\nБундан ташқари тиббий-профилактика факультети учун ва кафедрада илмий ишлар бўйича жавобгар шахс саналади. 20 дан ортиқ илмий мақола ва услубий қўлланмалари чоп этилган.\nЁдгорова Нодира Турғунбаевна ташкилотчилик қобилиятига эга ва турли илмий масалалар билан қизиқади. Шу билан биргаликда у хушмуомала, меҳнатсевар, интизомли, барча топшириқларни ўз вақтида бажарувчи ходим ҳисобланади.\nЭргашева Зилолахон Назармат қизи 2011 йилда Тошкент Тиббиёт Академиясининг тиббий-профилактика факультетини тугатган. 2013 йилда Тошкент Тиббиёт Академиясининг “Бактериология ва вирусология” магистратура мутахасисслигига ўқишга кирди. 2013 йил 2 сентябрдан Тошкент тиббиёт академияси микробиология, вирусология ва иммунология кафедрасида ассистент лавозимида ишлаб келмоқда. Умумий меҳнат стажи 2 йил, 2013 йилдан микробиология фанидан соатбай бўлиб талабаларга дарс берган. Педагогик мехнат стажи – 2 йил.\n2013 йил май ойида “Изучение изменчивости вирусной нагрузки у ВИЧ-инфицированнқх” мавзусида – бактериология ва вирусология ихтисослиги бўйича магистрлик диссертациясини ҳимоя қилган. Илмий раҳбари – профессор Атабеков Нурмат Сатиниязович.\nКафедрада тиббий-профилактика, даволаш, тиббий-педагогика ва ОМХ факультетлари талабаларига микробиология, вирусология ва иммунология фанидан амалиёт дарсларини олиб бормокда. Инглиз забон гуруҳларга дарс беради.\nБундан ташқари даволаш факультети учун жавобгар шахс саналади, ва кафедра жамоаси пулбони, кафедра касаба уюшмасини бошқаради.\nЭргашева Зилолахон Назармат қизи ўз фанини яхши ўзлаштирган, барча микробиологик ва иммунологик текширув усулларини мукаммал билади, ташкилотчилик қобилиятига эга ва илмий масалаларни мустақил бемалол еча олади. Шу билан биргаликда у хушмуомала, меҳнатсевар, интизомли, барча топшириқларни ўз вақтида бажарувчи ходим ҳисобланади.\nАслонов Мехридин Нуридинович 2010 йилда Тошкент Тиббиёт Академиясининг даволаш факультетини тугатган. 2010 йилда Тошкент Тиббиёт Академиясининг “юқумли касалликлар” магистратура мутахасисслигига ўқишга кирди. 2013 йил 2 сентябрдан Тошкент тиббиёт академияси микробиология, вирусология ва иммунология кафедрасида ассистент лавозимида ишлаб келмоқда. Умумий меҳнат стажи 1 йил, хамда 0.5 ставкада Республика ОИТСга қарши кураш марказида инфекционист лавозимида хам ишлайди.\n2013 йил май ойида “Микробиота кишечника при НЯК среди населения Узбекистана” мавзусида – юқумли касалликлар ихтисослиги бўйича магистрлик диссертациясини ҳимоя қилган. Илмий раҳбари – профессор Осипова Светлана Олеговна.\nБундан ташқари кафедрада ахборот ва информатика ишлари учун жавобгар шахс ҳисобланади.\nАслонов Мехридин Нуридинович ўз фанини яхши ўзлаштирган, барча микробиологик ва иммунологик текширув усулларини мукаммал билади, ташкилотчилик қобилиятига эга ва илмий масалаларни мустақил бемалол еча олади. Шу билан биргаликда у хушмуомала, меҳнатсевар, интизомли, барча топшириқларни ўз вақтида бажарувчи ходим ҳисобланади.\nҚаландарова Феруза Самандарова 2006-йил Тошкент Тиббиёт Академияси тиббий профилактика иши йўналишига ўқишга қабул қилинган.\n2012-йил битирган. Шу йили бактериология ва вирусология мутаҳассислиги бўйича магистратурага қабул қилинган.\nМагистрлик иши мавзуси: “TORCH-инфекцияли аёлларда қин микрофлораси ва маҳаллий иммун тизими ҳолати”.\n2014 йилда магистратурани тугатиб, Тошкент Тиббиёт Академиясининг микробиология, иммунология ва вирусология кафедрасига ассистент лавозимига ишга қабул қилинди. Кафедрада тиббий-профилактика, даволаш, тиббий-педагогика ва ОМХ факультетлари талабаларига микробиология, вирусология ва иммунология фанидан амалиёт дарсларини олиб бормокда. Тиббий профилактика факультети 204-гуруҳ раҳбари.\nБундан ташқари колледжлар билан хамкорлик ва иқтидорли талабалар билан иш олиб борувчи жавобгар ходим саналади.\nРахимжанова Гулнора Абдумаджидовна 1999-2006 йил I-ТошМИ (кейин ТТА) “тиббий-педагогика ” факультетида тахсил олган. 2006-2009йил Тошкент шахар П.Ф.Боровский номидаги тиббиет коллежида “Акушерлик иши” фанидан ўқитувчи лавозимида ишлаган. 2009-2012 йил Республика Рассомлик коллежида “Соғлом турмуш тарзи” ва “Тиббиет асослари ” фанидан ўқитувчи лавозимида ишлаган. 2010-2013йил ТТА кошидаги Отоларингология кафедрасида ЛОР мутахассислиги бўйича магистратурада таҳсил олган. Магистрлик диссертацияси мавзуси “Мирингопластикада қўй перикардидан олинган ксенотрансплантатни қўллаш афзалликлари ”\n02.09.2014 дан ТТА қошидаги “Микробиология, вирусология ва иммунология” кафедрасида ассистент лавозимида ишлаяпти. “Тиббий-педагогика” факультетига кафедра бўйича масъул.\nТашханова Дилдора Яшиновна\nТошкент Тиббиёт Академияси Тиббий Профилактика факультети «Микробиология, вирусология ва иммунология» кафедраси 2016 йилдан ассистенти. 2008-2014 йиларда Тиббий Профилактика факультети имтиёзли бахоларга битирган. 20014-2016 йилари «Бактериология ва вирусология» факультети магитуратурада тахсил олган. Магистрлик диссертацион мавзуси « TORCH инфекцияси билан касалланган аёлларнинг қин микрофлорасидан ажратиб олинган лактобактерияларнинг биологик хусусияти» хақида химоя қилган. Ўз устида мунтазам шуғулланиб боради, фаол ва талабчан, мехнат севар. Ўзбекистон Республика Перинатал марказида хам фаолият олиб боради. Диссертацион мавзусини давом этириб, хозирги кунда перинатал марказидаги мурожат қилган дарди бор аёллар билан олиб бормоқда. Келажакда республикамизга хизмат қилиш ва аёлларни, бўлажак оналарнинг соғлиғини химоя қилишда фоал қатнашиш. Хаётда шиори: “Инсон хамма ходисаларга улгуради, фақат миёрда шуғулланса бас”\nThis post is also available in: English, Russian\tLeave a Reply Cancel reply\tYour email address will not be published. Required fields are marked *Comment Name * Email * Website − six\nSillabus elektron-modul Microbilogy EMC\nRecent Posts\tЧирчиқ тиббиёт колледжи билан хамкорлик\nСирдапё вилояти тиббиёт колледжи билан хамкорлик\nОлмозор тиббиёт колледжи билан хамкорлик\nЗангиота тумани тиббиёт колледжи билан хамкорлик\n“Эркин Воҳидов таваллудининг 80 йиллигини хотирлаб”\nWordPress.org\tCounter Mikrobiologiya kafedrasi\tProudly powered by WordPress.


22:10 / 16.06.2021\n15 июндан бошлаб мактаблар 1-синфига ўқувчилар қабули бошланди. Kun.uz «Кун мавзуси» рукнида мактабларга қабул тартиби ва бошқа саволлар билан халқ таълими мутаcаддисига мурожаат қилди.\nСаволларга Самарқанд вилоят Халқ таълими бошқармасининг Умумий ўрта таълим муассасалари фаолиятини мувофиқлаштириш бўлими бошлиғи Фаррух Болтаев жавоб берди.\nМактабларнинг 1-синфларига қабул қачондан бошланади ва қачонгача давом этади?\n2021/22 ўқув йили учун республикадаги барча умумтаълим мактабларининг 1-синфига қабул кеча, 15 июндан бошланди ва 15 августга қадар давом этади.\nБиринчи навбатда, 15 июнь санасидан 15 июлга қадар 1-синфга борадиган бола оиласи билан муқим яшайдиган микроҳудудда жойлашган мактабларга ҳужжатлар топширилиши амалга оширилади.\nИккинчи навбатда, агар ота-оналар ўзлари яшайдиган микроҳудуддан ташқаридаги ҳудуддаги мактабга боласини ўқишга бермоқчи бўлишса, 16 июлдан 15 августга қадар бошқа микроҳудудга тааллуқли бўлган мактабга, агар ўша мактабда қўшимча ўринлар (квоталар) мавжуд бўлса ҳужжат топшириб, қўйишлари мумкин.\nМактабларга болалар неча ёшдан қабул қилинади ва қандай ҳужжатларни топшириш талаб этилади?\n«Таълим тўғрисида»ги қонуннинг 9-моддасига биноан, мактабларнинг 1-синфларига таълим йилида 7 ёшга тўладиган ўқувчилар қабул қилинади. Жорий, 2021/22 ўқув йили учун 2014 йилнинг 1 январидан 31 декабри оралиғида туғилган болалар 1-синфга қабул қилинади.\nМактабга қабул қилиш учун қуйидаги ҳужжатлар зарур бўлади:\nОта-онасининг шахсини тасдиқловчи ҳужжати (нусхаси);\nБоланинг туғилганлик тўғрисидаги гувоҳномаси (нусхаси);\n35×45 мм ўлчамли 4 дона рангли фотосурат;\nУмумтаълим мактаби директори номига ариза.\nҲужжатларни онлайн топширса ҳам бўладими?\nАйни пайтда тест-драйв тарзида Тошкент ва Нукус шаҳарларида, шунингдек барча вилоят марказларида my.maktab.uz портали орқали умумтаълим мактабларининг 1-синфига борадиган болаларнинг ота-оналари онлайн равишда ҳужжат топшириш имконияти яратилган.\nМактабларга қабул учун қандайдир тўлов ёки синов назарда тутилганми?\nУмумтаълим мактабларининг 1-синфига қабул қилиш мутлақо текин. Ҳеч қандай тўлов ёки синов назарда тутилмаган.\nБолани мактабга 6 ёшдан қабул қилишни шартлари қандай? Қайси норматив ҳужжатга кўра, 6 ёшдан болани мактабга қабул қилиш чекланган? Истиснолар борми?\n2020 йил 23 сентябрда қабул қилинган янги таҳрирдаги «Таълим тўғрисида»ги қонуннинг 9-моддасида белгиланишича, умумий ўрта таълим ташкилотининг биринчи синфига болалар улар етти ёшга тўладиган йилда қабул қилинади.\nБола мактабга 6 ёшдан қабул қилинмайди. Ҳеч қандай истиснолар белгиланмаган.\nБола бошқа микроҳудудда жойлашган мактабга қандай қабул қилинади?\nБоланинг ота-онаси ўз фарзандини ўзлари яшайдиган микроҳудуддан ташқарида жойлашган мактабда ўқитиш истагини билдирса, бу 16 июлдан 15 августга қадар – иккинчи навбатда ҳужжат қабул қилиш амалга оширилади.\nМикроҳудуддан ташқаридаги мактабда ортиқча бўш ўринлари (қўшимча квота) мавжуд бўлса, квота асосида ўша мактабга қўйишлари мумкин.\nМасалан, микроҳудуддаги мактабда қўшимча 20 та ўрин квотаси бўлса, лекин аризалар сони 35 та бўлса, ота-оналари энг дастлаб ариза топширган 20 та бола ариза санасига қараб қабул қилинади.\n10:15 / 27.08.2021\n1-синфга онлайн қабул қилиш жараёни 30 август куни якунланади\nТошкент шаҳрида ўқувчиларни 1-синфга қабул қилиш бўйича электрон навбат тизими ишга туширилди – ХТВ\n13:07 / 26.08.2017


Boston Dynamics компанияси хизматкор робот-SpotMini’ни яратди\n15:16 / 25.06.2016\nBoston Dynamics муҳандислик компанияси робот техникасига ихтисослаштирилган навбатаги янгилик - SpotMini яратди. Ушбу SpotMini ташқи кўриниши жиҳатидан ҳайвонларни эслатиб, кўпроқ итга, жирафага ўхшашлиги билан ажралиб туради.\nАммо у шунчаки уй ҳайвонларини эслатувчи оддий робот бўлиб қолмай, хонадонингиздаги айрим уй-рўзғор ишларини мустақил равишда бажарувчи хизматкор ҳамдир.\nSpotMini ўзининг бўйин-манипулятори орқали исталган уй рўзғор анжомини жойидан қўзғатиб, бошқа бир объектга кўчириб қўя олади. Масалан, ифлос шиша идишни ювгич машинасига солиб қўйиши мумкин ёки аксинча.\nЮмшоқ дивандан туришга эринган пайтларингизда, лимонад идишини олиб бериб, сизга ўзини яхши хизматкор сифатида намоён қилиши мумкин.\nSpotMini сенсорга хос бўлган кўплаб хусусиятларни ўз ичига олиб, ҳисоблагич, камерадан иборат. Бу эса унга ҳаракатланиш мумкин бўлган майдонни аниқ белгилаб олишига ёрдам беради.\nМанипулятор — робот бўйни — уч ўлчовли гироскоп билан жиҳозланган бўлиб, SpotMini’нинг бошини тана ҳаракати бўйлаб бир маромда тутиб тура олади. Аммо шуни айтиш лозимки, худди бошқа роботлар сингари SpotMini ҳам йиқилиб тушиш хавфидан ҳимояланмаган. Бироқ сирғанчиқ пол ёки ерда ётган банан пўчоқлари эса робот учун муаммо эмас.\nЙиқилишидан аввал у ўзини қутқаришга киришади ва зудлик билан ўзидаги мужассам бўлган ҳимоя дастурини ишга солади.\nШунингдек, зиналар бўйлаб кўтарилиш ҳам SpotMini учун муаммо эмас. SpotMini’нинг ҳаракатланиши учун кетадиган қувват эса ярим соатга етади.\nБу вақт давомида сиз робот билан ўйнаш ёки уйингиздаги муҳим юмушларни унга бажартиришингиз мумкин.


Елена Белякова. Шарбатга тўла мева ёки бемаза йўгурт - www.ziyouz.uz\nБош саҳифа Илм ва фанАдабиётЕлена Белякова. Шарбатга тўла мева ёки бемаза йўгурт\nЖоржи Амаду ва Пауло Коэльо – бразил адабиётидаги икки даврнинг икки йирик намояндасидир. Бу машҳур бразил адибларининг асарлари дунёнинг деярли барча тилларига таржима қилинган. Уларнинг китоблари адади ўнлаб миллиондан ошади. Шундай бўлишига қарамасдан, бу иккала муаллиф ижодига тамоман қарама-қарши муносабат мавжуд. Яъни, Амаду ижоди адабиётдаги байналмилалликнинг, Коэльо асарлари эса глобализмнинг тимсоли сифатида кўрсатилади.\nБир қарашда, байналмилаллик ва глобализм бир-бирига яқин тушунча кўринади. Аслида эса, улар мазмун-моҳиятига кўра тамоман тескаридир. Байналмилаллик миллатлар ўртасидаги дўстлик, ҳамкорликни, халқларнинг ҳамжиҳатлигини тарғиб этиб, маданият, илм-фан, технологиянинг ўзаро алоқадорликда ривожланишини ёқлайдиган мафкурадир. Байналмилаллик бир маданиятнинг бошқа миллат маданияти устидан ҳукмрон бўлиши ёки уни йўқ қилишни англатмайди. Аксинча, миллий маданиятлар бир-бирига таъсир кўрсатиб, равнақ топиши, гуллаб-яшнашини билдиради.\nГлобализм – бу миллий маданиятларнинг бузилиши, айниши ва мавҳ этилишидир. Чунки, глобализм инсониятга турлича маданиятга эга миллатлари бўлмаган бир турдаги индивидлар оммаси сифатида қарайди. Эмишки, ер шарининг исталган жойида – Нью-Йорк, Рио-де-Жанейро, Париж, Москва ёки Череповцедаги дўконлар пештахтасида ҳам бир хил маҳсулотлар туради, кўчаларда бир хил автомобиллар юради, одамлар бир хил кийим кияди ва, айни, бир хил фильмларни томоша қилишади.\nБайналмилаллик инсониятнинг истиқболини ҳар бир миллат маданиятидаги энг яхши жиҳатлардан таркиб топадиган ягона умуминсоний маданиятни яратишда кўради ва глобаллаштириш халқлар маданиятини бойитмайди, балки уни бир хил шаклга солиб барбод қилади, деб билади. Халқлар маданиятидаги ўзига хос миллий хусусиятларни йўқотиш барча халқлар маданиятидан устун турадиган афзал бир маданиятнинг ўрнатилишига олиб келади, деб ўйлаш хато. Асло, бундай бўлмайди. Бу, умуман, маданиятнинг йўқотилишига олиб келади. Чунки миллий илдизларидан маҳрум маданият худди қирқилган дарахт сингари қуриб битади.\nЖоржи Амаду шўро ёзувчиларининг иккинчи съездидаги нутқида байналмилалликнинг адабиётдаги моҳиятини: “Бизнинг китобларимиз – романларимиз ёки шеърларимиз инқилоб ишига хизмат қила олсин. Улар, энг аввало, бразилча бўлиши зарур. Уларнинг байналмилаллиги шунда кўринади”, дея ифодалаган эди. Амадунинг ижоди бу қарашнинг ёрқин намунасидир. У барча бразил ёзувчилари орасидаги ҳақиқий бразил адиби сифатида бутун дунёга машҳур. Амаду асарларини бутун дунёда севиб ўқишади. Чунки у ўз халқининг қалбини очиб кўрсата олган. Бразилияликларнинг бошқалардан ажралиб турадиган жиҳати эса шундаки, улар табиатан оптимист бўлиб, кунларини шоду хуррамлик, қувонч билан ўтказишади. Амадунинг юксак маҳорати туфайли бразилияликларга ана шу ўзига хос фазилат худди “жумбоқ рус қалби” сингари жаҳон адабиётида ўз аксини топди. Жоржи Амадунинг илк романи “Карнаваллар мамлакати”дан тортиб, сўнгги “Пираньясада мўъжиза” асаригача бразил халқининг ўзига хос турмуш тарзини гавдалантиради. Адиб асарлари айни жиҳати билан осмонини булут қоплаб, еридан етти ой қор кетмайдиган, баҳор ҳеч қачон келмайдигандек туюлганидан оптимист бўлиш мушкул Россия сингари мамлакатлардаги кишилар маънавиятига ижобий таъсир этади. Амадунинг романлари бундай мураккаб шароитда яшаётган одамлар учун С дармон-дорисига айланиб, уларда ҳаётга интилиш ҳиссини оширади.\nАмадунинг қаҳрамонлари рангсиз, туссиз, шунчаки ҳаракатланадиган бир қолипдаги шарпалар эмас. Уларнинг ҳар бири ўз манзил, маконига эга. Ҳар бирининг ўзига хос ташқи қиёфаси, феъл-атвори, ўз ҳаёти ва қисмати бор. Шу боис ҳеч бир киши адиб асарларидаги Дон Флорни Габриэла ёки Тереза Батиста, Капрала Мартинани эса Педро Пула билан адаштирмайди. Улар ўқувчи кўз ўнгида худди ҳаётдаги одамлар сингари намоён бўлади. Дунёдаги миллионлаб кишилар адиб қаҳрамонлари билан биргаликда шодланиб қувонади, изтиробга тушиб йиғлайди. Чунки улар худди ҳаётдаги кишиларга ўхшайди. Амаду уларни жонажон Баияси кўчаларида, теварак-атрофидаги одамлар орасида кўрган, кузатган. Коэльонинг китобларида эса қаҳрамонлар йўқ. Уларда, ҳатто, персонажлар ҳам мавжуд эмас. Унинг китобларида узуқ чизиқлар билан чизилган, миллати ҳам, ёши ҳам, феъл-атвори ҳам ноаён шарпа мавжуд, холос. Бу шарпалар турли замонда, ҳар хил ўлкаларда яшаши айтилса-да, улар шунчалик ўхшашки, бир-биридан деярли фарқ қилмайди. Муаллиф асарларида китобдан-китобга ўтган бир хил қиёфалар турганга ўхшайди. Улар Пауло Коэльонинг ўзи бўлиб кўринади. Гўё Коэльо карнавалда турли ниқобларни таққан, дейсиз. Коэльо ўйлаб ўтирмасдан хаёлига келганини ёзаверади. Бу тўғрида унинг ўзи “Домино қоидалари”да очиқдан-очиқ: “Тўғриси, ўзим яхши биладиган бир киши, яъни, ўзим ҳақимда ёзаман”, деган.\nЖоржи Амаду ўша пайтда шўро мамлакатида мафкуравий асосларга кўра “бош бразил адиби” ролини бажарувчи сифатида танланган эди. Аммо шўро ўқувчилари уни илк китоблари босилиб чиқиши билан чин дилдан севиб қолишди. Амаду ижодининг таниқли тадқиқотчиси В.Н.Кутейшиков бу ҳақда эслаб: “Ўшанда олис Янги Дунё ўлкаларида сирли ҳаёт кечираётган нотаниш кишиларнинг туғён, эҳтирослари қалбимизга тропика бўрони янглиғ бостириб кирган эди”, дейди.\nПауло Коэльо, ҳатто, бу жиҳатдан ҳам Амадуга тамоман тескари. Унинг рус тилига ўгирилган илк романи “Алкимёгар” 1998 йилда босилиб чиққанида ўқувчилар мутлақо эътибор қилишмади. Ноширлар “Алкимёгар”ни бестселлерга айлантириш учун анча тер тўкишди. Улар Коэльонинг асарларини тарғиб этиш учун Жоржи Амадунинг тушига ҳам кирмаган қудратли PR акцияларидан фойдаланишди. Пауло 2002 йилдан бери Россияга мунтазам келиб туради ва унинг ташрифлари оммавий ахборот воситаларида кенг ёритилади. Унинг биринчи келиши жуда дабдабали бўлган: энг оммавий нашрларда ёзувчи билан суҳбатлар чоп қилинган. Биринчи каналда унинг тўғрисида фильм намойиш этилган, Коэльонинг ўзи “Домино қоидалари”га ўхшаш бир неча ток-шоуда иштирок этиб, матбуот анжуманларида китобхонлар билан учрашувларда қатнашган эди. “Оқ булутлар” маданият маркази эса Коэльо китоблари асосида махсус этно театр фестивали тайёрлаган эди. Табиийки, бу тадбирлар ўшандаёқ натижа берган эди. 2008 йил сентябрдан унинг барча китоблари сотилиб кетди. Коэльонинг рус тилидаги бешта асари ўнталик бестселлер қаторидан ўрин эгаллади.\nАйни пайтгача Коэльонинг 13 китоби рус тилига таржима қилинган. У шу тариқа Амадудан кейин бразилиялик муаллифлар орасида рус тилига таржима қилинишига кўра иккинчи ёзувчига айланди. Аммо Коэльони бразилиялик ёзувчи деб бўлармикан? Унинг тўғрисидаги дастлабки мақолалардан бирида: “Ҳеч қачон Бразилия тўғрисида ёзмайдиган бразилиялик”, дейилган. Чунки унинг китобларида бразилча бирор нарса йўқ. Улар миллийликдан бутунлай маҳрум. Коэльонинг қаҳрамонлари табиатан глобалистдир.\nКоэльонинг фалсафий мунозаралари бадиий адабиётга асло алоқадор эмас. Чунки унинг китобларида ўқувчи бирга ҳаяжонга тушиши, қайғуриши мумкин жонли қаҳрамонлар образи кўринмайди. Муаллифнинг мушоҳадалари кимларнингдир фикридан олинган иқтибосга ўхшайди. Ёзувчи кўпчиликка аён ҳақиқатларни тасдиқлайди. Коэльонинг барча асарларида ҳаётда ҳар бир кишининг ўз йўли бор, аммо ҳамма ҳам истак-орзуларига етказадиган бу йўлдан қатъият билан охиригача боролмайди, деган бир фикр ўн марталаб қайта такрорланади. Таъкидлаш жоизки, Пауло Коэльо бу борада улуғ адибнинг кам сўзга кенг фикрни жойлаб ёзиш керак, деган ўгитига қатъий амал қилиб, бошқа бир ғояни тиқиштирмасдан, бошқача қарашни қарама-қарши қўймасдан ягона бир фикрини юздан ошиқроқ саҳифага кенгу мўл қилиб жойлайди.\nКоэльо ким тўғрисида, нима ҳақида ёзмасин, у панд-насиҳат, ўгитлар жамланмаси бўлиб қолади. Шу боисдан унинг асарлари бир-бирига жуда ўхшайди. Ёзувчининг бир неча китобини ўқигач, улар аслида битта китоб экани аён бўлади.\nПаульо ўзининг насиҳатгўйлиги, одоб-ахлоқ ўргатиши, “йўл излаш”га ундаши, бу борадаги билимини намойиш қилиши билан кишини бездириб қўядиган даражада жонга тегади. Мана, у ўзининг “Ўн бир дақиқа” китоби тўғрисида нима дейди: “Ушбу роман секс моҳиятини тушуниш йўли тўғрисида бўлиб, мен уни ўзимнинг шахсий ҳаётимни англаш учун ёздим”. Пауло Коэльо Льюиз Керроллнинг китобидаги Герцогиняни эслатади. Алиса менга ақл ўргатаверманг, деганида у: “Жонгинам, мен насиҳат қилишдан бошқасини билмайман”, дейди. Ачинарлиси шундаки, Коэльо кимгадир ақл ўргатмайди, у панд-насиҳатларини ёзади. Наҳотки 50 миллион одам (китоблари ададини шунча дейишади)га унинг китоблари ёқса?\nКоэльо асарларининг тили ниҳоятда жўн бўлиб, унда бадиийликнинг бирор унсури кўринмайди. Амаду асарларидан фарқли ўлароқ, Коэльонинг ёзганларида муаллифга хос услуб сезилмайди. Шунинг учун унинг китобларини жуда осонлик билан исталган хорижий тилга ўгириш мумкин. Тўғрироғи, улар аслида айнан шуни ҳисобга олиб яратилади.\nЯхши бадиий китоб, аслида, ҳаёт дарслигидир. Ҳа, ҳаёт дарслиги, баённомаси эмас. Бундай китоб, аввало, кишининг ҳис-туйғуларига таъсир ўтказиб, унинг қалбини буткул эгаллаб олади. Ундан айрилишнинг иложи бўлмай қолади. Жоржи Амадунинг асарлари шундай: биз уларнинг қаҳрамонларини севиб қоламиз ёки нафратланамиз, улар билан бирга завқланамиз ёки ҳайратга тушамиз, қандай яшаш кераклиги ҳақида ўйга толамиз.\nКоэльонинг китоблари бундай эмас. Унинг ёзганлари қалбга кириб бориб, кишида хаёл-тасаввур уйғотмайди. Улар ўзига бино қўйган, манман, мижғов одамга ўхшайди. Коэльо учун ҳазил, юмор ҳисси тамоман бегона. У ўзига ҳам, ижодига ҳам аллақандай такаббурлик билан қарайди. Сира ўйлаб ўтирмасдан: “Мен ажойиб ёзувчиман…”, деб даъво қилади. Жоржи Амаду эса ҳамиша ўзи тўғрисида: “Мен Баия штатидан бор-йўғи кичик бир ёзувчиман”, дерди.\nОбразли ифодалаганда, Амаду ижоди ширага тўла тропик мева бўлса, Коэльонинг китоблари сунъий қўшимча ва бўёқлардан бўлак ҳеч нарсаси йўқ таъмсиз йўгуртдир. Коэльонинг асарлари ўрта тоифадаги истеъмолчилар дидига мос келади. Уларни интеллектуал даражаси жўн одамлар қизиқиб ўқийди. Асл адабиёт китобхонлар қалбини безовта қилиб, дунёнинг абадий муаммоси – ўзи ва олам тўғрисида мушоҳада қилишга мажбур этади. Коэльонинг асарлари эса худди уй ичида кийиладиган бошмоқ сингари мулойим ва қулай бўлиб, улар биргина ҳис – ўзидан тўла мамнунлик ҳиссини туғдиради.\nКоэльонинг битикларига ўхшаш адабиёт, бир қарашда, мафкурадан холига ўхшайди. Аслида эса, бу хил адабиёт аниқ ва қатъий дунёқараш – глобализм мафкурасини ифодалайди. Жоржи Амадунинг китоблари курашчи ва яратувчини тарбияласа, Коэльоники истеъмолчиларни етиштиради. Бу истеъмолчилар учун китоб ҳам йўгурт ёки чангютгич сингари маҳсулотдир.\nЖоржи Амаду ёки Пауло Коэльо: бу курашда ким ғолиб чиқади? Коэльо китобларига қизиқиш пасайиб, Амаду асарларига интилиш ортиб бораётгани инсониятда ҳали имконият борлигини билдиради.\n(Мақола “Литературная газета”нинг 2012 йил 8-14 август (№32-33) сонидан олинди.)\nРус тилидан Абдулла Улуғов таржимаси\n← Аввалги Аввалги Ҳабиб Абдуназар (1968)\nКейинги → Кейинги: Ҳумоюн (1964)


(Эшиттириш “Ўзбекистон” телеканали кўрсатувларидан бирининг чақиргич мусиқаси билан бошланади)\nБу жалб этгич мусиқани “Ўзбекистон” телеканали томошабинлари, албатта, таниган бўлсалар керак.\n“Ассалому алайкум азиз телетомошабинлар, билимга чанқоқ ўсмир ëшлар. Ўзбекистон телерадиоканали билан Ўзбекистон Республикаси Халқ таълими вазирлиги ҳамкорликда тайëрлаб келаëтган “Ўйла, Изла, Топ” интеллектуал шоу кўрсатувининг навбатдаги саралаш мусобақаси давом этади”.\nҲа, бу “Ўйла, Изла, Топ” кўрсатуви.\nНега энди бошловчи эндигина бошланаётган кўрсатувни “навбатдаги кўрсатув ДАВОМ ЭТАДИ”, дейди, деб инжиқлик қилманг.\nБунга ўхшаш ҳар бир ғализликка эътибор бераверсак, мақсадга олиб борувчи йўлдан бурилиб кетиб, адашиб қоламиз.\nМақсадга ўтиш олдидан ўша мақсад нега мақсад қилиб олинганига изоҳ:\n“Ўйла, Изла, Топ” кўрсатувларидан бирида иштирокчилардан “Янгисини қурмай туриб, эскисини бузманг”, деган гапни ким айтган, деб сўраган эдилар.\nСавол жавоби вариантлари сифатида Амир Темур, Ислом Каримов, Мирзо Улуғбек ва Алишер Навоийлар келтирилганди.\nЎшандаёқ камина ҳам савол ўйлаб қўйган эдим.\nМана ўша савол:\n1990 йиллар ўрталарида ТВ орқали олиб кўрсатилган бир издиҳомда Халқ ҳофизи Ориф Алимахсумов Президент Каримовга қандай нисбат берган?\nA. Истиқлол Тоғи Қояси.\nB. Парвардигорнинг Ердаги Сояси.\nC. Мустақиллик Дояси.\nD. Демократия сояси.\n“Ўйла, Изла, Топ” кўрсатуви бошловчиси: “Қайси бирини танлаш ва жавоб бериш ўз ихтиëрларингизда. Баҳолар¸ албатта¸ балл системасида қўйиб борилади. Қатнашчиларнинг билимларини эса ҳакамлар кузатиб боришади”.\nМана энди мақсадга ўтамиз.\nМақсадки, “Ўйла, Изла, Топ”га кўмак кўрсатиш, унинг мавзулари доирасини кенгайтириш, токи унда иштирок этувчи ўсмирлар дунёқараши дунёнинг ўзидай кенгайиб кетсин!\nМақсадимиз йўлида кўрсатувда фойдаланилиши мумкин бўлган шу куннинг мавзуларидаги бир қатор саволлар ва уларнинг муҳтамал жавобларини ёздик.\nБиринчи савол: Ўзбекистон президенти Ислом Каримов қанча маош олади?\nЎйла, Изла, Топ:\n17 июл куни Испания қироли Хуан Карлос мамлакатидаги иқтисодий аҳволнинг оғирлигидан келиб чиқиб ўз маошини 7,1 фоизга қисқартирди ва энди у ойига 22 666 евро маош олади.\nБу пулнинг 40 фоизини Қирол даромад солиғи сифатида ҳукуматга қайтаради.\nДемак, Хуан Карлоснинг чўнтагига бир ойда 13599 еврою 60 евроцент тушади.\nЎзбекистон президенти Ислом Каримов қанча маош олади?\nA. Хуан Карлосдан кўп олади.\nB. Хуан Карлосдан оз олади.\nC. Бепул ишлайди.\nD. Қанча олишини Татьяна Акбаровнаям билмайди.\nИккинчи савол: Ўзбекистонликларнинг қанчаси қашшоқликда яшайди?\n17 июл куни президент Владимир Путин Россия аҳолисининг 13 фоизи, яъни тақрибан 18 миллиони камбағаллик чизиғидан қуйида – қашшоқликда яшаётгани тўғрисида баёнот берди.\nМаълумки, россияликлар Ўзбекистонга иш излаб келмайди. Аксинча, миллионлаб ўзбекистонликлар Россияга иш излаб боради.\nЎзбекистонликларнинг қанчаси қашшоқликда яшайди?\nA. Россиядагидай 13 фоизи.\nB. 13 фоиздан кўпроғи.\nC. 13 фоиздан озроғи.\nD. Ўзбекистонда қашшоқ у ёқда турсин, камбағал ҳам йўқ. Кам таъминланганлар бор, холос.\nШу ўринда “Ўзбекистон” телеканалида эфирга бериб турилган ва 17 июлдан бошлаб икки пулга қиммат бўлиб қолган бир рекламани эътиборингизга ҳавола қиламиз.\n“Ўзбекистон” телеканалида эфирга бериб турилган ва 17 июлдан бошлаб икки пулга қиммат бўлиб қолган реклама эди.\nНавбатдаги савол шу реклама эгасига оид. “Ўздунробита” мижозлари кўрган умумий зарар миқдори қанча?\n17 июл куни МТСнинг Ўзбекистондаги филиали - “Ўздунробита” хизмат кўрсатишни тўхтатганидан сўнг бизнеси телефонига боғлиқ юз минглаб унинг мижозлари – таксистдан тортиб артистгача – потенциал мижозлари билан алоқани йўқотиб қўйишлари оқибатида молиявий зарар кўра бошлади.\nКўрилган умумий зарар миқдори қанча?\nA. 100 000 000 сўм.\nB. 10 000 000 сўм.\nC. 100 000 сўм.\nD. Ота-бобомиз телефонсиз ҳам яшаб келган, жонлари чиқиб кетмайди, сабр қилишсин.\nТўртинчи савол: Ўзбек оилалари тирикчилиги манбаи нима?\nРоссия Марказий банки маълумотларига қараганда, 2011 йили Ўзбекистон фуқаролари Россиядан Ўзбекистонга жўнатган пулнинг умумий миқдори қарийб 5 миллиард АҚШ долларини ташкил қилган. ($4.909 млрд.)\nМаълумки, Ўзбекистонга хорижий валюта пахта толаси, олтин ҳамда газ ва нефт сотишдан ҳам тушади.\nАксари ўзбек оилаларининг тирикчилигини қуйидаги товарларнинг қайсинисидан тушадиган пул таъминлаб турибди?\nA. Пахта толасидан.\nC. Газ ва нефтдан.\nD. Россияда юрган меҳнат муҳожирларидан.\nВа ниҳоят, бешинчи савол: Гулнора Каримова уйлаб қўйган ёшларнинг келажаги қандай бўлади?\nШу кунларда Ўзбекистон президентининг тўнғичи Гулнора Каримова ҳомийлигидаги “Маданият ва санъат форуми” жамғармаси мамлакат бўйлаб никоҳ тўйлари уюштирмоқда.\nБу тўйларда кам таъминланган куёвлар кам таъминланган келинларга уйланаяпти.\nГулнора Каримова раҳбарлиги остида маҳаллий тадбиркорлар уйлаб қўйган ёшларнинг келажаги қандай бўлади?\nA. Биринчи кам таъминланган иккинчи кам таъминланганнинг камини тўлдиради.\nB. Икки кам таъминланган қўшилганидан кейин ҳар бири кам-кам таъминланганга айланади.\nC. Кам-кам таъминланганларда кўрадиган фарзандлари кўп-кўп таъминланган бўлишига умид пайдо бўлади.\nD. Кам-кам таъминланган куёв бола ижарага олган уйини кам-кам таъминланган хотинига хотиржам ташлаб, Россияга кета олади.\n“Ўзбекистон” телеканалининг “Ўйла, Изла, Топ” кўрсатуви учун ўйлаб, излаб топган саволларимиз ва уларнинг муҳтамал жавоблари эди.\nСаволларимиздан “Ўйла, Изла, Топ”чилар фойдаланадими-йўқми – бир нарса дейиш қийин.\nЛекин, азиз муштарий, муҳтамал жавоблардан ўзингиз тўғри деб билганингизни, боз устига, ўзингизни қизиқтирган бошқа саволлару уларнинг жавобларини ҳам ёзиб юборишингиз мумкин.\nЎйла¸ Изла¸ Топ